
VIFUPISHO VYA MANENO
	AZAKI
	Asasi za Kiraia 

	CMT
	Council Management Team 

	GePG
	Government Electronic Payment Gateway 

	GFS code
	Government Financial Statistics  

	JKT
	Jeshi la Kujenga Taifa 

	LGA
	Local Government Authority 

	MUSE
	Mfumo wa Ulipaji Serikalini 

	NIDA
	National Identification Authority  

	OR-TAMISEMI
	Ofisi ya Rais - Tawala za Mikoa na Serikali za Mitaa

	PLANREP
	Planning and Reporting System 

	SIDO 
	Small Industries Development Organization  

	TAKUKURU
	Taasisi ya Kuzuia na Kupambana na Rushwa

	TEHAMA
	Teknolojia, Habari na Mawasiliano 

	TIRDO 
	Tanzania Industrial Research and Development Organization 

	VETA
	Vocational Education and Training Authority 

	WDC
	Ward Development Committee

	WYD
	Women, Youth   and Disability 


TAFSIRI YA MANENO
	Ajira rasmi 
	Ni aina ya ajira ambayo inafuata sheria na taratibu za serikali au sekta binafsi ambapo mfanyakazi huajiriwa kwa mujibu wa mkataba ambao unajumuisha taarifa za mshahara, posho maalum, saa za kufanya kazi, likizo, haki na wajibu wa mwajiri na mwajiriwa, malipo ya kodi, mchango wa bima ya afya na pensheni.

	Kikundi cha wanawake na vijana 
	Ni muunganiko wa watu wanaoanzia watano (5) na kuendelea wenye nia ya kufanya shughuli za kujikwamua kiuchumi.

	Kijana
	Kwa mujibu wa mwongozo huu wa utoaji wa mikopo kwa wanawake vijana na watu wenye ulemavu, kijana ni mtu mwenye umri wa kuanzia Miaka 18 hadi 45. 

	Kikundi cha Watu wenye Walemavu
	Ni muunganiko wa watu wawili (2) na kuendelea au mtu mmoja mwenye ulemavu ambaye atathibitishwa na kamati ya huduma ya mikopo ya halmashauri pamoja na menejimenti ya halmashauri kuwa hana mtu mwingine wa kushirikiana nae kwa sababu mbalimbali ikiwemo aina ya ulemavu alionao. 

	Mkopo
	Ni fedha taslimu, vifaa au fedha pamoja na vifaa vinavyotolewa na mamlaka za serikali za mitaa kwa vikundi vya wananawake, vijana na watu wenye ulemavu. 

	Kamati ya Wilaya ya Uhakiki wa Mikopo
	Maana yake ni Kamati ya Uhakiki wa Mikopo iliyoanzishwa chini ya kanuni ya utoaji na usimamizi wa mikopo ya wanawake, vijana na watu wenye ulemavu.

	Mfumo Jumuishi 
	Ni mfumo wa utoaji wa mikopo kwa vikundi vya wanawake, vijana na watu wenye ulemavu unaohusisha ushirikiano kati ya mamlaka za serikali za mitaa na taasisi za fedha katika utoaji na usimamizi wa mikopo.

	

	DIBAJI

Mwongozo wa utoaji na usimamizi wa mikopo kwa vikundi vya wanawake, vijana na watu wenye ulemavu inayotokana na asilimia 10 ya mapato ya ndani yasiyolindwa ya halmashauri umetolewa na Ofisi ya Rais –TAMISEMI. Lengo la mwongozo huu ni kutoa ufafanuzi wa Kanuni za Utoaji na Usimamizi wa Mikopo za mwaka 2024 kwa mujibu wa kifungu cha 37A cha Sheria ya Fedha ya Serikali za Mitaa, Sura ya 290.  

Mwongozo huu pia umefafanua majukumu ya Ofisi ya Rais – Tawala za Mikoa na Serikali za Mitaa, Ofisi za Wakuu za Mikoa, Mamlaka za Serikali za Mitaa, vikundi na wadau katika kuimarisha usimamizi wa utoaji wa mikopo na kuongeza tija katika shughuli zinazofanywa na vikundi vya wanawake, vijana na watu wenye ulemavu.

Aidha, mikoa na mamlaka za serikali za mitaa zinaelekezwa kuutumia mwongozo huu katika utoaji wa mikopo, usimamizi wa marejesho na shughuli zinazofanywa na vikundi vya wanawake, vijana na watu wenye ulemavu. Mikopo hii ni sehemu ya uwezeshaji wananchi kiuchumi ikilenga kukuza Uchumi hasa wa wananchi wa kipato cha chini, kupunguza umasikini na kuongeza ajira.
Adolf H. Ndunguru 

KATIBU MKUU

OFISI YA RAIS – TAWALA ZA MIKOA NA SERIKALI ZA MITAA 

SHUKRANI
Ofisi ya Rais – TAMISEMI inawashukuru wadau wote waliohusika kukamilisha Mwongozo wa Utoaji na Usimamizi wa Mikopo ya Vikundi vya Wanawake, Vijana na Watu wenye Ulemavu wa mwaka 2024. Muda walioutumia, ujuzi na maarifa yao vimechangia ukamilishaji wa mwongozo huu.
Ofisi ya Rais – TAMISEMI inaishukuru Timu ya Kitaifa ya Utekelezaji wa Maelekezo ya Serikali kuhusu Mabadiliko ya Uendeshaji wa Mikopo inayotokana na asilimia 10 ya Mapato ya Ndani ya Halmashauri iliyoongozwa na Prof. Samwel M. Wangwe ambapo taarifa ya timu hiyo imesaidia kuboresha utaratibu wa utoaji na usimamizi wa mikopo. 
Pia, shukrani ziwaendee wataalamu kutoka Ofisi ya Rais – TAMISEMI, Wizara ya Fedha, Benki Kuu ya Tanzania, ofisi za wakuu wa mikoa, mamlaka za serikali za mitaa, na taasisi zisizo za serikali kwa michango yao iliyofanikisha ukamilishaji wa mwongozo huu.
Mwisho ninawashukuru wadau wote walioshiriki kutoa michango yao kwa njia mbalimbali kufanikisha mwongozo huu. Ofisi ya Rais – TAMISEMI inawatakia utekelezaji mwema wa mwongozo huu.
Adolf H. Ndunguru

KATIBU MKUU

OFISI YA RAIS – TAWALA ZA MIKOA NA SERIKALI ZA MITAA


SEHEMU YA KWANZA

1.0 Utangulizi
Serikali imeendelea kutekeleza mikakati ya kukuza uchumi jumuishi kwa lengo la kutoa fursa kwa wananchi kushiriki kikamilifu katika shughuli za kiuchumi na uzalishaji mali ili kuleta mabadiliko chanya katika jamii na kupunguza umasikini wa kipato. 
Ili kufikia lengo, Ofisi ya Rais - Tawala za Mikoa na Serikali za Mitaa inasimamia utoaji wa mikopo kwa vikundi vya wanawake, vijana na watu wenye ulemavu inayotokana na asilimia10 ya mapato ya ndani yasiyolindwa ya halmashauri.

Utoaji wa mikopo hii ulianzishwa kwa lengo la kusaidia vikundi vya wanawake, vijana na watu wenye ulemavu kuanzisha na kuendeleza shughuli za uzalishajimali ili kujiongezea kipato, kushiriki na kuchangia kikamilifu katika ukuaji wa uchumi wa nchi na mtu mmoja mmoja.

Utoaji wa mikopo kwa vikundi vya wanawake, vijana na watu wenye ulemavu ni utekelezaji wa sera, mikakati na mipango ya taifa ya kupunguza umasikini inayojumuisha Dira ya Maendeleo ya Taifa mwaka 2025, Sera ya Maendeleo ya Jinsia ya mwaka 2023, Sera ya Maendeleo ya Vijana ya mwaka 2007, Sera ya Uwezeshaji Wananchi kiuchumi ya mwaka 2004, Sera ya Watu Wenye Ulemavu ya mwaka 2004 pamoja na Ilani ya Uchaguzi ya Chama Cha Mapinduzi ya mwaka 2020. 
Katika kuimarisha utoaji na usimamizi wa mikopo, Julai, 2018 serikali ilifanya marekebisho ya Sheria ya Fedha za Serikali za Mitaa Sura 290 kwa kuongeza kifungu cha 37A kilichoweka utaratibu wa kutenga fedha za mapato ya ndani yasiyolindwa ya Mamlaka za Serikali za Mitaa kwa ajili ya utoaji wa mikopo pamoja na kumpa mamlaka Waziri mwenye Dhamana kuandaa kanuni za utoaji na usimamizi wa mikopo. 
Aidha, katika kuboresha utaratibu wa utoaji wa mikopo kwa vikundi hivyo, Ofisi ya Rais – TAMISEMI imezifuta Kanuni za Mwaka 2019 pamoja na marekebisho yake ya mwaka 2021 na kutunga kanuni mpya za mwaka 2024 za Utoaji na Usimamizi wa Mikopo kwa Vikundi vya Wanawake, Vijana na Watu Wenye Ulemavu ili kuwezesha kufikiwa kwa malengo yaliyokusudiwa katika utoaji na usimamizi wa mikopo.

Hivyo, mwongozo huu umeandaliwa ili kuwawezesha wasimamizi na watendaji katika Ofisi ya Rais – TAMISEMI, ofisi za wakuu wa mikoa, mamlaka za serikali za mitaa na wadau wengine kuwa na uelewa wa pamoja katika utekelezaji wa Sheria ya Fedha za Serikali za Mitaa, Sura 290 na Kanuni za Utoaji na Usimamizi wa Mikopo kwa Vikundi vya Wanawake, Vijana na Watu wenye Ulemavu ya mwaka 2024. Hata hivyo, marekebisho hayo hayataathiri urejeshaji wa mikopo iliyotolewa kabla ya Kanuni za Utoaji na Usimamizi wa Mikopo kwa Vikundi vya Wanawake, Vijana na Watu wenye Ulemavu ya mwaka 2024. 

1.1 Lengo la Mwongozo 

Mwongozo huu unalenga kutoa ufafanuzi kuhusu Kanuni za Utoaji na Usimamizi wa Mikopo kwa Vikundi vya Wanawake, Vijana na Watu wenye Ulemavu za mwaka 2024. 
Malengo Mahsusi 
(i) Kuongeza uelewa wa kanuni za utoaji na usimamizi wa mikopo kwa vikundi vya wanawake, vijana na watu wenye ulemavu kwa wadau wanaonufaika na  wanaosimamia mikopo hii;
(ii) Kufafanua taratibu za utambuzi, utoaji, usimamizi, ufuatiliaji na urejeshaji wa mikopo ya vikundi vya wanawake, vijana na watu wenye ulemavu;
(iii) Kuimarisha ushirikiano, uwezeshaji na uratibu wa usimamizi wa mikopo baina ya Ofisi ya Rais - TAMISEMI, ofisi za wakuu wa mikoa, mamlaka za serikali za mitaa, taasisi za serikali, taasisi za fedha, asasi za kiraia na wadau mbalimbali katika kuwawezesha wananchi kiuchumi;
(iv) Kuhamasisha uzalishaji, kuongeza mnyororo wa thamani na upatikanaji wa masoko kwa vikundi vya wanawake, vijana na watu wenye ulemavu;
(v) Kukuza ushirikiano miongoni mwa wanakikundi ili kuongeza tija na uendelevu wa kikundi husika;

(vi) Kuongeza uwajibikaji na uwazi katika utoaji wa mikopo na usimamizi wa vikundi vilivyopewa mikopo;
(vii) Kusaidia ufuatiliaji na tathmini ya mikopo ili kuviwezesha vikundi kuwa na uwezo wa kujitegemea kiuchumi na kupata huduma za kifedha kutoka katika taasisi nyingine za fedha. 
1.2 Umuhimu wa Mwongozo 
Mwongozo huu utawezesha watendaji na wasimamizi wa Ofisi ya Rais – TAMISEMI, ofisi za wakuu wa mikoa, mamlaka za serikali za mitaa, wadau wa uwezeshaji wananchi kiuchumi na taasisi za fedha kuimarisha usimamizi katika utekelezaji wa Sheria ya Fedha za Serikali za Mitaa Sura ya 290 na Kanuni za Usimamizi na Utoaji wa Mikopo kwa Vikundi vya Wanawake, Vijana na Watu wenye Ulemavu za mwaka 2024. Mwongozo huu pia utawezesha kujenga uwezo kwa vikundi vya wanawake, vijana na watu wenye ulemavu na kuimarisha utengaji wa fedha za mikopo, utoaji, ufuatiliaji, urejeshaji pamoja na utunzaji wa kumbukumbu za mikopo. 
1.3 Walengwa wa Mwongozo
Walengwa wa mwongozo huu ni wasimamizi wa mikopo ambao ni ofisi za wakuu wa mikoa, mamlaka za serikali za mitaa, vikundi vya wanawake, vijana na watu wenye ulemavu, taasisi za fedha pamoja na wadau wengine wanaohusika na programu za uwezeshaji wananchi kiuchumi.
SEHEMU YA PILI
2.0  Utengaji, Utoaji na Urejeshaji wa Mikopo
2.1 Utengaji wa Fedha za Mikopo ya Wanawake, Vijana na Watu wenye Ulemavu.
Mamlaka za serikali za mitaa zitakuwa na wajibu wa kutenga asilimia 10 ya mapato ya ndani yasiyolindwa ya mwaka husika kwa ajili ya mikopo ya vikundi vya wanawake, vijana na watu wenye ulemavu, ikiwa ni sehemu ya fedha zilizotengwa kwa ajili ya shughuli za maendeleo kwa mujibu wa kifungu cha 37A (1) cha Sheria ya Fedha ya Serikali za Mitaa Sura 290.
Kwa mujibu wa sheria na kanuni ya utengaji wa fedha za mikopo kwa vikundi vya wanawake, vijana, watu wenye ulemavu, mamlaka za serikali za mitaa, zitazingatia uwiano wa asilimia 40 kwa vikundi vya wanawake, asilimia 40 kwa vikundi vya vijana na asilimia 20 kwa vikundi vya watu wenye ulemavu. Endapo fedha zilizotengwa kwa kundi mojawapo kati ya makundi yaliyoainishwa haikutumika kutokana na kutokuwepo au kutokupokea maombi kutoka kwenye kundi mojawapo na kuwepo na fedha zilizobaki kwenye fungu husika, mamlaka ya serikali za mitaa itaruhusiwa kuhamisha sehemu ya fedha iliyotengwa kwenye kundi moja kutumika kwenye kundi jingine lenye mahitaji zaidi.  

Utaratibu wa kufanya mabadiliko ya matumizi ya fedha hizo utafanyika katika robo inayofuata kwa fedha ambazo hazikutumika katika robo iliyopita, isipokuwa kwa robo ya mwisho wa mwaka wa fedha husika ambapo mabadiliko ya matumizi yatafanyika katika robo hiyo. Mabadiliko hayo yanapaswa kuidhinishwa na Timu ya Menejimenti ya Halmashauri baada ya kujiridhisha kuwa juhudi za uhamasishaji zimefanyika na kundi husika halikujitokeza. 
2.2 Utaratibu wa Utoaji wa Mikopo ya Vikundi
Kwa mujibu wa kanuni ya 6 (1) ya Kanuni za Utoaji na Usimamizi wa Mikopo kwa Vikundi vya Wanawake, Vijana na Watu wenye Ulemavu za mwaka 2024, ili kikundi kiweze kupata mkopo kinapaswa kiwe na sifa zifuatazo:

(i) Wanakikundi wawe ni raia wa Tanzania;
(ii) Kimetambuliwa na mamlaka za serikali za mitaa kupitia mfumo wa kielektroniki wa utoaji na usimamizi wa mikopo ya vikundi; 
(iii) Kinajishughulisha au kinakusudia kuanzisha shughuli za ujasiriamali mdogo au wa kati; 
(iv) Uwepo wa akaunti ya benki iliyofunguliwa kwa jina la kikundi kwa ajili ya matumizi ya kikundi na kwa mtu mmoja mwenye ulemavu awe na akaunti ya benki iliyofunguliwa kwa shughuli maalum ya kiujasiriamali iliyoombewa mkopo na lililotambuliwa kwenye cheti cha utambuzi; 
(v) Kikundi cha wanawake au vijana kiwe na idadi ya wanakikundi wasiopungua watano; 
(vi) Wanakikundi wanawake na watu wenye ulemavu wawe na umri wa miaka kumi na nane na kuendelea;
(vii) Kikundi cha watu wenye ulemavu kiwe na idadi ya wanakikundi wasiopungua wawili. Aidha, kwa mujibu wa Kanuni ya 7 (1) ya Kanuni za Utoaji na Usimamizi wa Mikopo kwa Wanawake, Vijana na Watu wenye Ulemavu za mwaka 2024, mtu mwenye ulemavu atakuwa na sifa ya kupata mkopo ikiwa itathibitika kuwa amekosa mtu mwingine mwenye ulemavu wa kuunda kikundi;
(viii) Kikundi kiwe kimepata mafunzo ya ujasiriamali yaliyoratibiwa na halmashauri;
(ix) Wanakikundi vijana wanapaswa kuwa na umri wa kuanzia miaka 18 hadi 45; na 
(x) Wanakikundi hawapaswi kuwa kwenye ajira rasmi.
2.2.1 Viwango vya Ukomo wa Utoaji wa Mikopo 
Ukomo wa mkopo ni kiwango cha juu cha mkopo ambacho kikundi kinaweza kukopa. Ukomo huo unawekwa ili kuziwezesha mamlaka za serikali za mitaa kusimamia utoaji wa mikopo, kuviwezesha vikundi kukua na kuhitimu, kuwezesha kupanga matumizi ya fedha, kuhakikisha usawa na uwiano kwa kuzingatia mahitaji ya vikundi husika. Hivyo, kwakuwa mikopo kwa vikundi hutolewa kwa ajili ya kuyawezesha makundi yasiyokopesheka kwenye taasisi za fedha, kiwango cha juu cha mkopo kitakachotolewa kwa kikundi kitakuwa ni Shilingi milioni mia moja hamsini (150,000,000/=) na kiwango cha chini cha mkopo kwa kikundi kitakuwa ni shilingi mia tano elfu (500,000/=) kwa kuzingatia uwiano uliobainishwa katika Jedwali Na. 1. Kikundi kitakachohitaji mkopo zaidi ya kiwango cha juu kitashauriwa kupata mkopo kutoka taasisi za fedha. Pamoja na viwango hivyo, uchambuzi wa mahitaji halisi ya mradi utazingatiwa wakati wa kutoa mkopo wa kikundi. 
Jedwali Na.  1: Makundi   ya Viwango vya Ukomo wa Mkopo kwa Vikundi
	Na 
	Kundi 
	Kiwango cha chini (Shilingi)
	Kiwango cha juu (Shilingi)

	1
	Mikopo midogo
	500,000
	9,999,999

	2
	Mikopo ya kati
	10,000,000
	49,999,999

	3
	Mikopo mikubwa 
	50,000,000
	150,000,000


2.2.2 Kikundi Kuhitimu Kunufaika na Mikopo 
Kuhitimu kwa kikundi kunufaika na mikopo ya vikundi vya wanawake, vijana na watu wenye ulemavu ni hali ambayo kikundi kinafikia mwisho wa kunufaika na mikopo. Kwa mujibu wa mikopo hii, kuhitimu kunufaika na mkopo ni hatua muhimu ya mafanikio itakayowezesha vikundi vingine kupata fursa ya mikopo na kuvisaidia vikundi vilivyonufaika kujijenga kibiashara na kujiongezea kipato endelevu. 

Kikundi kilichohitimu kunufaika na mkopo kitaendelea kuhudumiwa na mamlaka ya serikali za mitaa katika kupata usaidizi wa kitaalamu na ushauri mwingine kulingana na mradi wa kikundi unaotekelezwa. Aidha, vikundi vinaweza kuhitimu kunufaika katika hatua au awamu yoyote ya mkopo kwa kuzingatia matokeo ya tathmini katika maeneo yafuatayo:
Jedwali Na.  2: Orodha ya Vitu vya Kuzingatiwa Wakati wa Kufanya Tathmini ya Kikundi Kuhitimu Kunufaika na Mikopo
	Na.
	Eneo la tathmini
	ALAMA
	Maoni

	
	
	Ndiyo (√)
	Hapana (X)
	

	1
	Je kiwango cha kipato cha kikundi kimekua? (Linganisha taarifa za kikundi kabla ya mkopo na baada ya kumaliza mkopo)
	
	
	

	2
	Je, kiwango cha kipato cha wanakikundi kimekua? (Linganisha taarifa za mwanakikundi kabla ya mkopo na baada ya kumaliza mkopo)
	
	
	

	3
	Je, kikundi kinamiliki rasilimali inayohamishika na au isiyohamishika? (Linganisha rasilimali za kikundi kabla na baada ya kumaliza mkopo)
	
	
	

	4
	Je, wanakikundi wanamiliki rasilimali inayohamishika na au isiyohamishika? (Linganisha rasilimali za mwanakikundi kabla na baada ya kumaliza mkopo)
	
	
	

	5
	Je, kikundi kina uwezo wa kukopesheka na taasisi za fedha? (Angalia kikundi au wanakikundi iwapo wamefikia vigezo muhimu vya kukopesheka na taasisi za fedha)
	
	
	

	6
	Je, wanakikundi wana uwezo wa kukopesheka na taasisi za fedha? (Angalia kikundi au wanakikundi iwapo wamefikia vigezo muhimu vya kukopesheka na taasisi za fedha)
	
	
	

	7
	Je, kikundi kina uwezo wa kujisimamia? (Angalia uzingatiaji wa Katiba ya kikundi, uwepo wa uongozi imara na utunzaji mzuri wa kumbukumbu)
	
	
	

	8
	Je, kikundi kimekopa kwa awamu tatu? (Zingatia taarifa za ukopaji wa kikundi kutoka kwenye mfumo)      
	
	
	


Kuhitimu kwa kikundi kunufaika na mkopo itategemea tathmini itakayofanyika katika kila hatua ya kumaliza marejesho ya mkopo. Katika hatua yoyote kikundi kinaweza kuhitimu kama kitakuwa kimekidhi vigezo visivyopungua vitano (05) kama vilivyoainishwa hapo juu. Hata hivyo, kigezo cha nane (08) kikifikiwa kikundi hicho kitalazimika kuhitimu kupata mikopo hii. 
2.3 Hatua za uundaji wa Vikundi

Uundaji wa vikundi utaanzia kwenye mikutano rasmi ya kijamii ambapo mtaalamu atatoa elimu ya umuhimu wa wananchi kujiunga katika vikundi. Hatua muhimu zifuatazo zitazingatiwa;

(i) Kubuni wazo na nia ya kuwa na kikundi;

(ii) Kutafuta watu wanaofahamiana na kuaminiana;

(iii) Kuitisha kikao kujadili wazo lililopatikana na kuhamasishana;

(iv) Kuunda uongozi wa kikundi;

(v) Viongozi waliochanguliwa kutayarisha taratibu za uendeshaji wa vikundi kama vile katiba au masharti ya kikundi;

(vi) Kikao cha wanachama kujadili, kurekebisha, kukubali na kupitisha katiba au masharti ya kikundi;

(vii) Usajili wa kikundi; na

(viii) Kuanza utekelezaji wa kikundi ili kufanikisha malengo yaliyokusudiwa.
2.4 Utambuzi wa kikundi

Ili kikundi kiweze kupata sifa ya kukopa kinapaswa kuwa kimetambuliwa kupitia mfumo wa kieletroniki wa utoaji wa mikopo ya wanawake vijana na watu wenye ulemavu na kupata hati ya utambuzi. Hatua za utambuzi wa kikundi zitakuwa ni zifuatazo: - 
(i) Kikundi kitaingia kwenye mfumo kwa ajili ya utambuzi na kuanza kuingiza taarifa za wanakikundi kupitia mwenyekiti wa kikundi au afisa yeyote aliyepewa dhamana ya kusimamia vikundi; 

(ii) Baada ya kukamilisha kufungua akaunti ya kikundi kwenye mfumo wa kielektroniki, kikundi kitajaza taarifa, kisha kujaza namba ya utambulisho wa utaifa wa mwanakikundi mmoja mmoja ili kupata taarifa zao; 

(iii) Baada ya kukamilisha kuingiza taarifa ya wanakikundi, kikundi kitapaswa kujaza taarifa za shughuli zinazofanywa na kikundi na kupakia viambatisho ambavyo ni; barua ya utambulisho kutoka kwa afisa mtendaji wa kijiji/mtaa, muhtasari wa kikao cha kikundi, katiba ya kikundi na nyaraka nyingine ambazo zitaonekana zinafaa kwa ajili ya kukamilisha hatua za utambuzi;

(iv) Baada ya hatua hii maombi ya kikundi yatakuwa yamepokelewa na afisa maendeleo ya jamii wa kata kwa ajili ya uhakiki wa taarifa na nyaraka za kikundi na kutuma maombi hayo kwa mkuu wa divisheni ya maendeleo ya jamii wa halmashauri; 

(v) Mkuu wa divisheni ya maendeleo ya jamii wa halmashauri atajiridhisha na kutuma maombi hayo kwa mkurugenzi wa halmashauri kwa ajili ya kuthibitisha utambuzi huo. Aidha, mkuu wa divisheni ya maendeleo ya jamii wa halmashauri anaweza kukataa maombi ya kikundi iwapo hakijakidhi vigezo vya utambuzi na kikundi kitapokea taarifa ya kukataliwa kwa maombi yao na sababu ya kukataliwa ili waweze kufanya marekebisho; na 

(vi) Mkurugenzi wa halmashauri akithibitisha utambuzi wa kikundi, kikundi kitakuwa kimetambulika rasmi na kupata cheti na namba ya utambuzi kupitia akaunti ya kikundi na dirisha la kuomba mkopo katika mfumo litafunguka.

(vii) Baada ya kikundi kutambuliwa kinaweza kuongeza au kupunguza mwanakikundi kadri kikundi kitakavyoona inafaa, hata hivyo, kikundi hakitaruhusiwa kuongeza au kupunguza kikiwa na mkopo 
2.5 Wajibu wa vikundi
Katika kufikia malengo yaliyokusudiwa katika utoaji wa mikopo kwa wanawake, vijana na watu wenye ulemavu, wanufaika wa mikopo watakuwa na wajibu ufuatao: - 
(i) Kuunda vikundi kwa kuzingatia utaratibu wa utambuzi kwa njia ya mfumo wa kielektroniki wa utoaji na usimamizi wa mikopo ya vikundi vya wanawake, vijana na watu wenye ulemavu;
(ii) Kuwasilisha maombi ya mikopo kwa afisa maendeleo ya jamii ngazi ya kata kupitia mfumo wa kielektroniki wa utoaji na usimamizi wa mikopo ya Vikundi vya wanawake, vijana na watu wenye ulemavu;
(iii) Kuhakikisha kuwa kikundi kinajiwekea akiba kwa ajili ya uendelevu wa miradi yao;
(iv) Kuhakikisha kila mwanakikundi anarejesha mkopo na ikitokea ameshindwa kurejesha, kikundi kitawajibika kurejesha;
(v) Kutoa taarifa sahihi za kikundi pindi inapohitajika na mamlaka husika;
(vi) Kutunza kumbukumbu zinazohusiana na shughuli za kikundi ikiwemo mapato na matumizi;

(vii) Kushiriki mafunzo ya uendeshaji wa biashara na usimamizi wa fedha kabla, wakati na baada ya kupata mikopo;

(viii) Kutumia fedha za mikopo kwa madhumuni yaliyokusudiwa;

(ix) Kurejesha mkopo kwa wakati kwa kuzingatia mpango wa marejesho kama ilivyoainishwa kwenye mkataba;

(x) Kutoa ushirikiano kwa wataalamu wa halmashauri, kata, Kijiji/mtaa katika utoaji, usimamizi na urejeshwaji wa mikopo;
(xi) Kusimamia uhai wa miradi, mshikamano na uwajibikaji wa vikundi katika kuhakikisha urejeshwaji wa mikopo; na 

(xii) Kutekeleza majukumu mengine yanayohusu utoaji, usimamizi na urejeshwaji wa mikopo ya vikundi vya wanawake, vijana na watu wenye ulemavu.
2.6 Kuomba na Kutoa Mkopo 
2.6.1 Utoaji wa Taarifa kwa Umma
Mamlaka za serikali za mitaa zitatoa taarifa kwa umma kuhusu uwepo wa fedha zilizotengwa kwa ajili ya mikopo ya vikundi vya wanawake, vijana na watu wenye ulemavu. Taarifa hiyo itafafanua kiasi cha fedha kilichotengwa kwa ajili ya mkopo na muda wa kuwasilisha maombi. Taarifa itatolewa kupitia vyombo vya habari, mbao za matangazo katika Ofisi za halmashauri, kata, kijiji/mtaa, vitongoji na maeneo mbalimbali yenye mkusanyiko wa watu ikiwemo mikutano ya kisheria. Rejea fomu Namba 1 ya tangazo kwa umma kuhusu mikopo inayotolewa kwa vikundi vya wanawake, vijana na watu wenye ulemavu. 
2.6.2 Kuomba Mkopo 
Baada ya kikundi kutambuliwa, hatua inayofuata ni kuomba mkopo kupitia mfumo wa kielektroniki wa utoaji na usimamizi wa mikopo ya vikundi vya wanawake, vijana na watu wenye ulemavu kwa utaratibu ufuatao: -
(i) Kikundi kitaingia katika akaunti iliyofunguliwa kwenye mfumo wa kieletroniki wakati wa utambuzi na kuomba mkopo;
(ii) Wanakikundi watajaza taarifa za kikundi kuhusiana na mradi unaoombewa mkopo, muda wa kuanza kwa mradi husika, taarifa ya fedha na kiasi cha mkopo kinachoombwa. Kiongozi wa kikundi atapakia viambatisho vya kikundi ambavyo ni muhtasari wa kikao cha kikundi wa maombi ya mkopo, barua ya kikundi ya kuomba mkopo, andiko la mradi kama inavyoonekana katika fomu namba 4, na nakala ya taarifa ya akaunti ya benki (Bank Statement). Maombi ya mkopo yatatumwa kwa afisa maendeleo ya jamii wa kata;

(iii) Afisa maendeleo ya jamii ngazi ya kata atapokea maombi ya kikundi katika akaunti yake na kujiridhisha na usahihi wa taarifa zilizojazwa pamoja na viambatisho vilivyowekwa na kikundi. Baada ya hapo, atawasilisha maombi hayo katika kikao cha kamati ya huduma ya mikopo ngazi ya kata. Baada ya kukamilisha hatua za ngazi ya kata atawasilisha maombi hayo pamoja na muhtasari wa vikao kwa Mkuu wa divisheni ya maendeleo ya jamii wa Halmashauri kupitia mfumo wa kielektroniki wa utoaji na usimamzi wa Mikopo ya Vikundi vya Wanawake, Vijana na Watu wenye Ulemavu. Rejea fomu namba 2 na 3A kuhusu tathmini ya uchambuzi wa maombi ya mkopo kwa vikundi vya Wanawake, vijana, na watu wenye ulemavu. Aidha, Afisa maendeleo wa Kata atapaswa kuwasilisha taarifa ya mikopo katika kamati ya maendeleo ya Kata kwa taarifa;
(iv) Mkuu wa divisheni ya maendeleo ya jamii wa halmashauri atapokea maombi hayo na atajiridhisha na usahihi wa taarifa za vikundi vilivyoomba mkopo pamoja na viambatisho vyote. Baada ya kujiridhisha na usahihi wa taarifa hizo, atawasilisha maombi hayo katika kikao cha kamati ya huduma ya mikopo ngazi ya halmashauri ambapo watapokea na kujadili maombi hayo pamoja na kukagua miradi ya vikundi vilivyoomba mkopo. 
(v) Baada ya kukagua miradi ya vikundi na kujiridhisha na usahihi wa taarifa za kikundi, maombi hayo yatawalishwa katika kikao cha menejimenti ya halmashauri. Rejea Fomu namba 3A na 3B ambayo ni fomu ya tathmini ya uchambuzi wa maombi ya mkopo kwa vikundi vya wanawake vijana na watu wenye ulemavu na fomu ya tathmini ya andiko la mradi. Rejea pia fomu Na. 5 kwa vikundi vilivyokosa mgao wa fedha za mikopo baada ya kukidhi vigezo vya tathmini kwa maombi yaliyopita;
(vi) Mkuu wa divisheni ya maendeleo ya jamii wa halmashauri atapakia muhtasari wa kikao cha kamati ya huduma ya mikopo ya halmashauri katika mfumo wa kielekroniki na atatuma maombi hayo kwa mkurugenzi wa halmashauri;
(vii) Mkurugenzi wa halmashauri atapokea maombi kwenye akaunti yake na kuwasilisha katika kamati ya menejimenti ya halmashauri kwa ajili ya kujadiliwa na kutoa maoni;
(viii) Baada ya timu ya menejimenti ya halmashauri kutoa maoni hayo mkurugenzi wa halmashauri ataambatisha muhtasari wa kikao hicho na kuwasilishwa kwenye kamati ya wilaya ya uhakiki wa mikopo kwa ajili ya uhakiki na kushauri;
(ix) Mkurugenzi atapokea taarifa ya kamati ya wilaya ya uhakiki wa mikopo na ataiwasilisha kwa timu ya menejimenti ya halmashauri kwa ajili ya kufanyia kazi maoni ya kamati kwa kadri itakavyoonekana inafaa na kuidhinisha; 
2.6.3 Utoaji wa Mikopo ya Vikundi
2.6.3.1 Utoaji wa Mikopo kwa Utaratibu wa Taasisi za Fedha

Mamlaka ya serikali za mitaa itakayotoa mikopo kwa utaratibu wa mfumo jumuishi itatakiwa kuingia makubaliano ya kimkataba na taasisi ya fedha kabla ya kuanza mchakato wa utoaji wa mikopo. Mkataba huo utabainisha masharti na vigezo vya utoaji na urejeshaji wa mikopo, majukumu na haki za pande zote na utaratibu wa utekelezaji na usimamizi wa mikopo hiyo.
Aidha, baada ya maombi kuidhinishwa na timu ya menejimenti, mkurugenzi wa halmashauri atawasilisha orodha ya vikundi vilivyoidhinishwa na timu ya menejimenti kwenye taasisi ya fedha aliyoingia nayo makubaliano ya kutoa mikopo kwa ajili ya uhakiki na utoaji wa mikopo kwa vikundi hivyo kwa kuzingatia utaratibu wa utoaji wa mikopo kwa mfumo jumuishi.
2.6.3.2 Utoaji wa Mikopo kwa Mfumo wa Serikali Ulioboreshwa
(i) Baada ya maombi kuidhinishwa na timu ya menejimenti, Mkurugenzi wa halmashauri ataidhinisha malipo ya fedha kwa vikundi vilivyoomba mkopo na kuhakikiwa kwa kujaza kiasi halisi cha mkopo uliokubaliwa na kuidhinishwa na menejimenti ya halmashauri na atatuma Maombi hayo kwa mweka hazina wa halmashauri kwa ajili ya malipo; na
(ii) Mweka hazina wa halmashauri atapokea maombi hayo katika akaunti yake ya mfumo kwa ajili ya kutoa mikopo kupitia akaunti za benki za vikundi vilivyoomba mkopo ambazo ziliingizwa katika mfumo wakati wa kuomba mkopo. Aidha, mweka hazina wa halmashauri atatoa namba ya malipo (control number) kwa vikundi vilivyopata mkopo ambazo zitatumika kwa ajili ya marejesho ambayo itaonekana kwenye akaunti ya kikundi ya mfumo wa kielektroniki wa utoaji na usimamzi wa mikopo ya vikundi vya wanawake, vijana na watu wenye ulemavu; 
2.6.4 Muda wa Kushughulikia Maombi ya Mkopo
Kwa mujibu wa kanuni za utoaji wa mikopo kwa Vikundi vya wanawake, vijana na watu wenye ulemavu za mwaka 2024, mamlaka za serikali za mitaa zitakuwa na jukumu la kushughulikia maombi ya mikopo yaliyowasilishwa katika ngazi ya kata. Hivyo, hatua za uchambuzi wa vikundi, ukaguzi wa miradi, vikao vya tathimini ya maombi na uhakiki ikiwemo kutoa mafunzo kwa vikundi utafanyika ndani ya siku sitini (60) tangu tarehe ya mwisho ya kupokea maombi ya mkopo. Aidha, halmashauri itapokea maombi ya mikopo ndani ya siku thelathini (30) tangu tarehe ya tangazo kutolewa.  

Vile vile halmashauri itavitaarifu vikundi vilivyopata na vilivyokosa mikopo ndani ya siku saba (7) kupitia akaunti za vikundi zilizofunguliwa kwenye mfumo wa kielekroniki wa utoaji na usimamizi wa mikopo kwa vikundi vya wanawake, vijana na watu wenye ulemavu.
2.6.5 Mikopo ya Vifaa 

Mamlaka za serikali za mitaa zinaweza kutoa mikopo ya vifaa kwa vikundi vya wanawake, vijana na watu wenye ulemavu endapo kutakua na makubaliano kati ya halmashauri na kikundi husika. Katika utoaji wa mikopo ya vifaa mambo yafuatayo yanapaswa kuzingatiwa;

(i) Kikundi kinapaswa kuainisha aina ya vifaa vinavyohitajika;

(ii) Endapo kikundi hakina taarifa au utaalamu wa kutosha kuhusu vifaa vinavyohitajika washirikiane na wataalamu wa halmashauri katika usaidizi wa upatikanaji wa vifaa hivyo; 

(iii) Vifaa vyote vinavyopatikana kwa fedha za mikopo ya vikundi vya wanawake, vijana na watu wenye ulemavu viandikwe majina ya kikundi husika; 

(iv) Nyaraka zinazohusu manunuzi na usajili wa vifaa vya kikundi zinapaswa kutunzwa na wanakikundi isipokuwa kwa miradi inayohusisha vyombo vya usafirishaji, mashine na mitambo, majengo na viwanda nyaraka hizo zitatunzwa katika ofisi za wakurugenzi wa halmashauri hadi mkataba utakapoisha ndipo kikundi kitakapo pewa nakala halisi ya nyaraka; na 

(v) Kikundi kitafanya marejesho kulingana na thamani ya mkopo halisi.

2.7 Urejeshaji wa Mikopo 
2.7.1 Utaratibu wa Ufuatiliaji na Ukusanyaji wa Marejesho kwa Mfumo Jumuishi
(i) Taasisi za fedha zitakuwa na jukumu la msingi la kufuatilia na kukusanya marejesho kwa mujibu wa masharti yaliyoainishwa katika mkataba uliosainiwa kati ya taasisi za fedha na kikundi husika ambacho kimepokea mkopo;

(ii) Kila kikundi kilichopokea mkopo kitawajibika kurejesha mkopo kwa wakati na kwa kiwango kilichokubaliwa kama ilivyoainishwa katika mkataba; na

2.7.2 Utaratibu wa Ufuatiliaji na Ukusanyaji wa Marejesho kwa Mfumo wa Serikali Ulioboreshwa
Mikopo yote inayotolewa kwa fedha taslimu au vifaa katika vikundi inapaswa kurejeshwa katika akaunti maalumu ya benki ya mikopo ya wanawake, vijana na watu wenye ulemavu. Marejesho ya vikundi yatazingatia mkataba wa mkopo na muda wa marejesho uliokubalika kati ya halmashauri au taasisi za fedha na wanufaika kulingana na shughuli wanazofanya au mradi unaotekelezwa na kikundi. Vikundi vilivyopewa mikopo ya vifaa vitafanya marejesho ya fedha kulingana na thamani halisi ya vifaa walivyokopeshwa kwa kuzingatia bei ya soko.
2.7.3 Utaratibu wa Marejesho

2.7.3.1 Utaratibu wa Marejesho kwa Mfumo Jumuishi

Utaratibu wa ukusanyaji wa marejesho utabainishwa katika mkataba, ukiwa na vipengele vya kushughulikia ucheleweshaji au kutokurejesha mikopo.
2.7.3.2 Utaratibu wa Marejesho kwa Mfumo wa Serikali Ulioboreshwa

Marejesho ya mkopo yataanza kufanyika miezi (3) baada ya kikundi kupewa mkopo au kulingana na makubaliano yaliyofikiwa kati ya halmashauri na kikundi, kwa vikundi vitakavyokopeshwa kupitia mfumo wa serikali ulioboreshwa. Kwa vikundi vitakavyokopeshwa kupitia mfumo jumuishi makubaliano yatakua baina ya taasisi za fedha na kikundi.

Muda wa marejesho ya mkopo unapaswa kuainishwa katika mkataba wa mkopo na kukubaliana kati ya wanakikundi na halmashauri kabla ya kikundi hakijapewa mkopo. Marejesho ya mikopo yatafanywa na wanakikundi kwa kutumia namba ya malipo ya serikali (control number) ambayo itatolewa na halmashauri husika kupitia mfumo wa kieletroniki. Vikundi vya wanufaika vinapaswa kufuata utaratibu ufuatao wakati wa kufanya marejesho: -
(i) Kikundi kitakuwa na mpango wa marejesho kwa kuzingatia muda wa marejesho ulioandaliwa baada ya makubaliano na halmashauri au taasisi za fedha;
(ii) Kikundi kitapokea namba ya malipo (control number) ambayo itatumika kwa ajili ya marejesho itakayoonekana kwenye akaunti ya kikundi kupitia mfumo wa kielektroniki wa utoaji na usimamizi wa mikopo ya vikundi vya wanawake, vijana na watu wenye ulemavu; na 

(iii) Marejesho yatafanyika mahali popote kupitia taasisi ya fedha iliyoainishwa kwenye mkataba au kupitia simu ya mkononi kwa utaratibu wa malipo ya Serikali.
(iv) Kikundi kitarejesha mkopo kupitia namba ya malipo ya serikali (control number) waliyopewa na halmashauri husika au utaratibu mwingine utakaotolewa na taasisi ya fedha. Kikundi kitakapofanya malipo ya marejesho watapaswa kutunza nyaraka za malipo. 
2.7.4 Kuchelewesha na Kushindwa Kurejesha Mkopo 
Kikundi kuchelewesha kufanya marejesho ni kitendo ambacho wanakikundi wanashindwa kulipa kiasi cha mkopo kwa wakati uliopangwa au kulipa kiasi pungufu cha rejesho tofauti na mpango wa marejesho.

Vikundi vitakavyoonesha dalili za kuchelewesha na kushindwa kufanya marejesho kwa wakati vinapaswa kufuatiliwa kwa karibu ili kubaini sababu za kutokufanya marejesho hayo na kuchukua hatua mapema za kukabiliana na changamoto hizo. Kwa kikundi kilicho chelewesha kurejesha hatua zifuatazo zitachukuliwa: -
(i) Mamlaka ya serikali za mitaa itatoa notisi ya siku saba (7) ya kukitaka kikundi kufanya marejesho;
(ii) Endapo baada ya muda wa siku saba (7) kikundi kitashindwa kafanya marejesho, Mamlaka ya Serikali za Mitaa itakiita kikundi kilichochelewesha marejesho kwa ajili ya ushauri na kuingia makubaliano ya namna ya kurejesha kiasi ambacho hakijalipwa

(iii)  Mamlaka ya serikali za mitaa zitapaswa kuwapa ushauri wa kitaalamu kutokana na changamoto zilizosababisha kikundi hicho kuchelewesha kufanya marejesho. Ushauri unaopaswa kutolewa ni pamoja na elimu ya fedha, namna bora ya uendeshaji wa shughuli za kikundi kwa tija, upatikanaji wa masoko, na kupata mtandao wa biashara (networking) wanazofanya. Aidha, kikundi ambacho kitabainika kuwa na migogoro ya kiutendaji ndani au nje ya kikundi mamalaka za serikali za mitaa itapaswa kusaidia katika utatuzi wa migogoro hiyo; na 
(iv) Baada ya ushauri wa kitaalamu kutolewa, mamlaka za serikali za mitaa wataingia makubaliano na kikundi hicho ya kurejesha kiasi cha fedha ambacho hawakurejesha kwa wakati husika.
Kikundi kitahesabika kuwa kimeshindwa kulipa mkopo iwapo kikundi hicho kitakuwa hakijamaliza marejesho yaliyopangwa ndani ya muda wa mkataba. Hatua zifuatazo zitachukuliwa kwa kikundi kilichoshindwa kufanya marejesho ya mkopo;

(i) Mamlaka za serikali za mitaa itatoa notisi ya siku thelathini (30) ya kukitaka kikundi hicho kulipa marejesho ya mkopo;
(ii) Endapo muda wa siku thelathini (30) utaisha bila kufanya marejesho mamlaka ya serikali za mitaa itatoa notisi kwa kikundi hicho kuhusu kusudio la kufungua shauri la madai dhidi ya wanakikundi; 
(iii) Kikundi kinaweza kuongezewa muda wa marejesho ya mkopo kwa kuwasilisha maombi maalumu kwa mamlaka ya serikali za mitaa yakiainisha sababu za kushindwa kurejesha mkopo kwa wakati na mpango uliopo wa kurejesha mkopo katika muda wa nyongeza; na

(iv) Kikundi kinachoomba kuongezewa muda wa marejesho, mamlaka ya serikali za mitaa itafanya mazungumzo na kikundi husika ili kuelewa hali yao ya kifedha na changamoto zinazowakabili, kutambua uwezekano wa kubadilisha makubaliano ya muda wa marejesho, kupitia upya mpango wa awali wa muda wa marejesho na kutathmini uwezo wa wanakikundi kulipa marejesho yao. Aidha, Mamlaka ya serikali za mitaa zinaweza kukubali au kukataa ombi hilo kutokana na sababu zisizo na tija zilizowasilishwa na kikundi.
2.8 Matumizi ya Fedha za Asilimia 10 ya Mapato ya Ndani
Fedha zitakazochangiwa na halmashauri kwa ajili ya utoaji wa mikopo na fedha za marejesho zitakazokusanywa kwa kipindi husika zitatumika kwa ajili ya utoaji na usimamizi wa mikopo ya vikundi vya wanawake, vijana na watu wenye ulemavu.
2.8.1 Matumizi ya Fedha za Mikopo
(i) Kwa mujibu wa kanuni za utoaji na usimamizi wa mikopo kwa Vikundi vya wanawake, vijana na watu wenye ulemavu za mwaka 2024, fedha za mkopo zitakazotolewa zitatumika kwa miradi iliyoidhinishwa na timu ya menejimenti ya halmashauri ya mamlaka za serikali za mitaa; 
(ii) Mkopo utakaotolewa chini ya kanuni hizi unawezesha kutekeleza mradi wa kikundi na mradi wa mwanakikundi mmoja mmoja na kikundi kitabaki kuwa dhamana ya mkopo;
(iii) Kikundi kinaweza kubadilisha mradi baada ya kuomba na kupata idhini ya timu ya menejimenti. Katika kutekeleza suala hilo hatua zifuatazo zitazingatiwa;

(a) Kikundi kitafanya kikao kwa ajili ya kujadili mabadiliko ya mradi wa kikundi au wa mwanakikundi na kueleza sababu za kubadilisha mradi;
(b) Makubaliano yatawasilishwa kwa kamati ya huduma za mikopo ngazi ya kata kupitia kwenye mfumo wa kielekroniki kwa kupakia barua ya maombi na muhtsari wa kikao;
(c) Kamati ya huduma za mikopo ngazi ya kata itahakiki na kujiridhisha kuhusu mabadiliko ya mradi;
(d) Maombi ya mabadiliko yatawasilishwa kwa kamati ya huduma za mikopo ngazi ya halmashauri. Kamati ya huduma za mikopo ya halmashauri itafanya uhakiki na kujiridhisha kuhusu mabadiliko ya mradi;
(e) Maombi ya mabadiliko yatawasilishwa kwenye timu ya menejimenti kwa ajili ya kuidhinishwa;
(f) Baada ya timu ya menejimenti kuridhia au kutoridhia kikundi kitataarifiwa;
(g) Mchakato wa mabadiliko ya mradi ukiwa unaendelea, kikundi hakitaruhusiwa kufanya matumizi yoyote ya fedha za mkopo; na
(h) Mchakato wa kubadilisha mradi utachukuwa muda wa siku zisizozidi kumi na nne (14) tangu tarehe ya kupokea maombi.
2.8.2 Matumizi ya Fedha za Usimamizi
Fedha za usimamizi wa mikopo ya vikundi vya wanawake, vijana na watu wenye ulemavu zitakuwa na matumizi yafuatayo: -

(i) Kutoa mafunzo kwa vikundi vinavyotarajia na vilivyonufaika na mikopo ya vikundi vya wanawake, vijana na watu wenye ulemavu. Mafunzo hayo yatatolewa kwa mujibu wa kitini cha mafunzo na elimu yeyote itakayoonekana inafaa kwa vikundi kwa kipindi husika; na 

(ii) Ufuatiliaji wa marejesho, matangazo, ununuzi wa vifaa, uendeshaji wa vikao vya kamati za huduma za mikopo na shughuli za vikundi katika ngazi zote za mamlaka husika. 
2.8.3 Namna ya Kutenga fedha za Usimamizi wa Mikopo
Mamlaka za Serikali za Mitaa zitatenga fedha za usimamizi wa mikopo kutoka katika fedha zilizotengwa kwa ajili ya utoaji wa mikopo kwa kipindi husika kwa kuzingatia utaratibu ufuatao:

(i) Mamlaka ya serikali za mitaa inayochangia asilimia 70 ya mapato yake ya ndani kwenye miradi ya maendeleo, itatenga asilimia 5 ya fedha zinazotarajiwa kutolewa kwa ajili ya mikopo kwa  mwaka husika;

(ii) Mamlaka ya serikali za mitaa inayochangia asilimia 60 ya mapato yake ya ndani kwenye miradi ya maendeleo itatenga asilimia 10 ya fedha zinazotarajiwa kutolewa kwa ajili ya mikopo kwa  mwaka husika;

(iii) Mamlaka ya serikali za mitaa inayochangia asilimia 40 ya mapato yake ya ndani kwenye miradi ya maendeleo itatenga asilimia 15 ya fedha zinazotarajiwa kutolewa kwa ajili ya mikopo kwa  mwaka husika; na

(iv) Mamlaka ya serikali za mitaa inayochangia asilimia 20 ya mapato yake ya ndani kwenye miradi ya maendeleo itatenga asilimia 20 ya fedha zinazotarajiwa kutolewa kwa ajili ya mikopo kwa  mwaka husika;
SEHEMU YA TATU
3.0 Muundo na Majukumu ya Wasimamizi wa Mikopo  
Katika kuimarisha utoaji na usimamizi wa mikopo ya wanawake, vijana na watu wenye ulemavu, Ofisi ya Rais–TAMISEMI itahusika na suala la uratibu ngazi ya taifa. Ili kuleta ufanisi katika uratibu na usimamizi, kutakuwa na kamati za huduma za mikopo kwa wanawake, vijana na watu wenye ulemavu katika ngazi ya ofisi za wakuu wa mikoa, ofisi za wakuu wa wilaya na mamlaka za serikali za mitaa. Vilevile kutakuwa na kamati ya wilaya ya uhakiki wa mikopo.
3.1  Ofisi ya Rais-Tawala za Mikoa na Serikali za Mitaa
Katika kusimamia utekelezaji wa kanuni na Mwongozo wa utaoji na usimamizi wa mikopo ya Vikundi vya wanawake, vijana na watu wenye ulemavu kutakuwa na kitengo cha uratibu wa utoaji na usimamizi wa mikopo ya Vikundi katika ofisi ya Rais – Tawala za mikoa na serikali za mitaa ambacho kitakuwa na majukumu yafuatayo;- 
(i) Kuandaa na kusimamia mifumo ya uendeshaji na utoaji wa mikopo ya vikundi vya wanawake, vijana na watu wenye ulemavu; 
(ii) Kusimamia utekelezaji wa makubaliano ya serikali na taasisi za fedha kuhusu utoaji, usimamizi na urejeshaji wa mikopo; 

(iii) Kufanya ufuatiliaji na kuhakikisha ofisi za wakuu wa mikoa zinatekeleza majukumu ya uratibu na usimamizi wa shughuli za mikopo; 
(iv) Kupokea taarifa, kuzichambua na kushauri juu ya utekelezaji wa utoaji na urejeshaji wa mikopo; 
(v) Kufanya ufuatiliaji shirikishi wa utengaji, utoaji na urejeshaji wa mikopo kwa mujibu wa kanuni hizi; 

(vi) Kuandaa na kufanya mapitio ya sheria, kanuni na miongozo inayohusiana na utoaji na urejeshaji wa mikopo inayotolewa chini ya kanuni hizi; 

(vii) Kujenga uwezo wa wasimamizi wa mikopo katika ngazi za mikoa na halmashauri; 

(viii) Kuhakikisha mamlaka za serikali za mitaa zinatenga fedha za  mikopo kwa mujibu wa sheria; 
(ix) Kuratibu vikao vya tathmini ya utoaji na urejeshaji wa mikopo kwa kadri itakavyohitajika;  

(x) Kutekeleza majukumu mengine yanayohusiana na mikopo kwa vikundi vya wanawake, vijana na watu wenye ulemavu;
(xi) Kufanya utafiti na uchambuzi wa shughuli za utoaji wa mikopo ya vikundi; na 
(xii) Kushauri masuala ya kisera kuhusu  shughuli za utoaji wa mikopo ya vikundi.
3.2    OFISI YA MKUU WA MKOA
3.2.1 Kamati ya Uratibu wa Mikopo ya Ngazi ya Mikoa 
Katika ofisi ya mkuu wa mkoa kutakuwa na kamati ya uratibu ya utoaji na usimamizi wa mikopo ambapo jukumu la kamati litakua ni kupokea na kujadili taarifa za utoaji na usimamizi wa mikopo ya vikundi vya wanawake, vijana na watu wenye ulemavu kutoka katika mamlaka za serikali za mitaa. 
Wajumbe wa kamati hii watateuliwa kwa barua na katibu tawala wa mkoa husika ikianisha majukumu na wadhifa katika kamati hiyo. Aidha, katibu tawala wa mkoa atamteua mwenyekiti wa kamati hii kutoka miongoni mwa wakuu wa sehemu au kitengo katika ofisi ya mkuu wa mkoa. Mwenyekiti wa kamati atahudumu katika nafasi hiyo kwa muda wa mwaka mmoja (1) na anaweza kuteuliwa tena kwa awamu zisizozidi tatu (3). Wajumbe wa kamati hii watakuwa wafuatao: -

	Na.
	CHEO
	WADHIFA

	1.
	Mkuu wa sehemu au kitengo kutoka ofisi ya mkuu wa mkoa 
	Mwenyekiti

	2.
	Katibu tawala msaidizi sehemu ya mipango na uratibu
	Katibu 

	3.
	Katibu tawala msaidizi sehemu ya menejementi, ufuatiliaji na ukaguzi (MMI)
	Mjumbe 

	4.
	Afisa Maendeleo ya Jamii anayeratibu mikopo
	Mjumbe 

	5.
	Afisa kutoka sehemu ya uchumi na uzalishaji
	Mjumbe

	6.
	Afisa kutoka Sehemu ya viwanda, biashara na uwezeshaji 
	Mjumbe

	7.
	Afisa usimamizi wa fedha wa mkoa
	Mjumbe

	8.
	Afisa ustawi wa jamii wa mkoa
	Mjumbe


3.2.2 Majukumu ya Kamati ya Uratibu wa Mikopo Ngazi ya Mkoa  
(i) Kuhakikisha Mamlaka za Serikali za Mitaa zinatenga asilimia kumi ya mapato ya ndani yasiyolindwa kwa ajili ya mikopo kwa vikundi vya wanawake, vijana na watu wenye ulemavu; 

(ii) Kusimamia utoaji wa mafunzo katika mamlaka ya serikali za mitaa;

(iii) Kuchambua na kuandaa taarifa ya utoaji, usimamizi na urejeshaji wa mikopo ngazi ya mkoa; 

(iv) Kutoa taarifa ya utoaji na urejeshaji wa mikopo ndani ya mkoa kwa Katibu Tawala wa Mkoa; 

(v) Kumshauri Katibu Tawala wa Mkoa kuchukua hatua stahiki kwa halmashauri zisizozingatia sheria, kanuni na taratibu za mikopo; 

(vi) Kuhakikisha kuwa halmashauri zinaunda vikundi kulingana na fursa za kiuchumi zilizopo katika maeneo yao; 

(vii) Kumshauri Katibu Tawala wa mkoa kufanya kikao cha tathmini ya utekelezaji wa utoaji na urejeshaji wa mikopo pamoja na shughuli za vikundi pale inapohitajika na kuwasilisha taarifa Ofisi ya Rais – TAMISEMI;

(viii) Kufuatilia utekelezaji wa miradi ya vikundi vilivyoanzishwa kutokana na mikopo ya wanawake, vijana na watu wenye ulemavu, kubaini mafanikio na changamoto na kutoa ushauri; na

(ix) Kutekeleza majukumu mengine yanayohusu utoaji, usimamizi na urejeshaji wa mikopo.

3.2.3 Kamati ya Wilaya ya Uhakiki wa Mikopo 
Katika kuweka uwazi na kuongeza uwajibikaji wa utoaji na usimamizi wa mikopo kwa vikundi vya wanawake, vijana na watu wenye ulemavu, ofisi ya mkuu wa wilaya itakuwa na kamati ya wilaya ya uhakiki wa mikopo ya vikundi vya wanawake, vijana na watu wenye ulemavu.

Wajumbe wa kamati hii watateuliwa kwa barua na mwenyekiti wa kamati ya usalama ya wilaya, isipokuwa mjumbe kutoka ofisi ya mkuu wa mkoa ambaye atateuliwa na katibu tawala wa mkoa husika na mjumbe kutoka kamati ya huduma za mikopo ya halmashauri atateuliwa kwa barua na mkurugenzi wa halmashauri husika. Wajumbe wa kamati hiyo watakuwa wafuatao: -
	NA
	CHEO
	WADHIFA

	1.
	Katibu tawala wa wilaya                                                      
	Mwenyekiti

	2.
	Mkuu wa divisheni ya Maendeleo ya jamii wa halmashauri
	Katibu

	3.
	Mjumbe kutoka ofisi ya usalama  wilaya                
	Mjumbe

	4.
	Mjumbe mmoja kutoka ofisi ya TAKUKURU wilaya                         
	Mjumbe

	5.
	Mjumbe mmoja kutoka ofisi ya mkuu wa jeshi la polisi wilaya
	Mjumbe

	6.
	Mjumbe mmoja kutoka kamati ya uratibu wa mikopo ngazi ya mkoa   
	Mjumbe


3.2.4 Majukumu ya Kamati ya Wilaya ya Uhakiki wa Mikopo 
(i) Kupokea na kujadili taarifa ya mapendekezo ya vikundi vilivyowasilisha maombi ya mkopo kutoka timu ya menejimenti; na
(ii) Kutoa ushauri kwa timu ya menejimenti kuhusu vikundi vilivyopendekezwa kupewa mkopo. 
3.3  Kamati ya Huduma ya Mikopo ya Halmashauri
Katika utoaji wa mikopo ya wanawake, vijana na watu wenye ulemavu utaratibu wa kutambua walengwa, kupokea maombi, uchakataji, uhakiki na uidhinishaji ngazi ya halmashauri utaanzia kupitishwa kwenye kamati mbalimbali za ngazi ya kata na halmashauri. Kamati hizo ni kama ifuatavyo: - 
3.3.1 Kamati ya Huduma ya Mikopo ya Kata
Katika ngazi ya kata itakuwepo kamati ya huduma ya mikopo kwa vikundi vya wanawake, vijana na watu wenye ulemavu. Wajumbe wa kamati hii watateuliwa kwa barua na mkurugenzi wa mamlaka ya serikali za mitaa husika na kuainisha majukumu na wadhifa wa wajumbe wa kamati hiyo. Wajumbe wa kamati hiyo ni wafuatao: -
	SN.
	CHEO
	WADHIFA

	1.
	Mtendaji wa kata 
	Mwenyekiti 

	2.
	Afisa maendeleo ya jamii wa kata 
	Katibu

	3.
	Afisa ustawi wa jamii wa kata
	Mjumbe 

	4.
	Maafisa ugani wa kata 
	Mjumbe 

	5
	Afisa elimu wa kata
	Mjumbe

	6.
	Watendaji wa Vijiji/mtaa - Kata husika
	Wajumbe 

	7.
	Polisi kata 
	Mjumbe


3.3.2 Majukumu ya Kamati ya Huduma za Mikopo ya Kata 
(i) Kupokea, Kujadili na kuchambua maombi ya mikopo yaliyopokelewa; 
(ii) Kufanya tathmini ya awali ya maombi yaliyowasilishwa kwa kutembelea vikundi vilivyoomba mikopo na kuandaa taarifa ya hali halisi ya vikundi hivyo na kuwasilisha taarifa kwenye kamati ya mikopo ya Halmashauri; (Kama ilivyooneshwa katika fomu Na. 2 na 3A);
(iii) Kuwasilisha taarifa ya maombi ya mikopo kwa kamati ya huduma ya mikopo ngazi ya halmashauri;
(iv) Kupokea na kuchambua taarifa za utekelezaji wa shughuli za vikundi kutoka katika vijiji/ mitaa;

(v) Kufanya ufuatiliaji wa marejesho kwa vikundi vilivyopewa mikopo;
(vi) Kufanya ufutiliaji katika vikundi vilivyopewa mikopo ili kuona maendeleo ya shughuli za vikundi;

(vii) Kushirikisha wadau kutoa mafunzo kwa vikundi vilivyopata mkopo; na

(viii) Kuwasilisha taarifa ya utekelezaji wa mikopo kwa kata husika kwenye vikao vya kamati ya maendeleo ya kata.
3.3.3 Majukumu ya Afisa Maendeleo ya Jamii wa Kata
 Afisa maendeleo ya jamii ngazi ya kata atakuwa na majukumu yafuatayo: -
(i) Kuhamasisha uanzishaji wa vikundi vya kiuchumi vya wanawake, vijana na watu wenye ulemavu na vikundi vingine katika kata;

(ii)  Kuelimisha wananchi juu ya uundaji wa vikundi, uongozi, ujasiriamali na usimamizi wa fedha;

(iii) Kupokea maombi ya mikopo ya vikundi yaliyowasilishwa katika ofisi ya mtendaji;

(iv) kufanya ufuatiliaji wa marejesho ya mikopo ya vikundi katika kata husika;
(v) Kuainisha na kuunganisha vikundi na fursa za kiuchumi zilizopo kwenye Kata ikiwemo wataalam na wadau mbalimbali waliopo pamoja na taasisi zingine zinazotoa mafunzo kama vile SIDO, VETA, JKT; na

(vi) Kuwasilisha taarifa ya mikopo na marejesho katika kamati ya maendeleo ya Kata (WDC).
3.3.4 Kamati ya Huduma za Mikopo ya Halmashauri
Katika ngazi ya halmashauri, kutakuwa na kamati ya huduma za mikopo ya vikundi vya wanawake, vijana na watu wenye ulemavu. Wajumbe wa kamati hii watateuliwa kwa barua na mkurugenzi wa mamlaka za serikali za mitaa husika na kuainisha majukumu na wadhifa wa wajumbe wa kamati hiyo. Mwenyekiti wa kamati hii atateuliwa na mkurugenzi kutoka miongoni mwa wakuu wa divisheni na vitengo wa halmashauri. Mwenyekiti wa kamati hii atahudumu kwa muda wa mwaka mmoja (1) na anaweza kuteuliwa tena kwa awamu zisizozidi tatu (3).  Wajumbe wa kamati hii watakuwa wafuatao: -
	NA.
	CHEO
	WADHIFA

	1.
	Mkuu wa divisheni au kitengo atakayeteuliwa na mkurugenzi 
	Mwenyekiti

	2.
	Mkuu wa divisheni ya maendeleo ya Jamii 
	Katibu 

	3.
	Mkuu wa divisheni ya mipango na uratibu wa halmashauri
	Mjumbe 

	4.
	Mweka hazina wa halmashauri
	Mjumbe

	5. 
	Afisa ushirika wa halmashauri
	Mjumbe

	5.
	Afisa biashara wa halmashauri
	Mjumbe

	7.
	Afisa vijana wa halmashauri
	Mjumbe

	8.
	Afisa ustawi wa jamii halmashauri
	Mjumbe

	9.
	Mratibu wa mikopo wa halmashauri
	Mjumbe


Pamoja na majukumu yaliyoainishwa kwa mujibu wa kanuni, kamati hii itakuwa na majukumu yafuatayo: -

(i) Kupokea na kujadili taarifa ya uchambuzi wa vikundi vilivyoomba mikopo kutoka katika kamati ya huduma ya mikopo ya kata;
(ii) Kufanya tathimini ya maombi yaliyowasilishwa na kutoa mapendekezo ya kutoa mikopo kwa vikundi na waombaji waliokidhi vigezo; (Fomu ya tahmini ya uchambuzi wa maombi ya mkopo kwa vikundi vya vijana, wanawake na watu wenye ulemavu pamoja na andiko la mradi la kikundi: Fomu Na. 3A na 3B)
(iii) Kuandaa taarifa ya maombi ya vikundi na mapendekezo ya kupewa au kutopewa mikopo na kuwasilisha kwenye timu ya menejimenti ya halmashauri;
(iv) Kusimamia uhai wa vikundi na kulinda maslahi ya vikundi vidogo visivyokidhi sifa za kitaasisi ya fedha katika kupata mikopo midogo na kuendelea kuvijengea uwezo katika kufanikisha shughuli za kiuchumi;
(v) Kuhakikisha kuwa wanufaika wa mikopo wanapata taarifa kuhusu kufunguliwa kwa dirisha la mikopo kwa wakati;
(vi) Kuratibu mafunzo ya uendeshaji wa shughuli za kiuchumi, biashara na usimamizi wa fedha kwa vikundi;
(vii) Kufanya ufuatiliaji kwa vikundi vilivyopewa mikopo ili kuona shughuli zinazotekelezwa na kutoa ushauri wa kitaalamu pale inapohitajika. Aidha, wataalam wa sekta washirikishwe katika ufuatiliaji wa shughuli za vikundi;
(viii) Kufuatilia marejesho ya mikopo na kutoa ushauri katika eneo la urejeshaji na utunzaji wa kumbukumbu za  mikopo;
(ix) Kuibua na kujadili fursa zilizopo ndani ya halmashauri ili ziweze kutumiwa katika kuhamasisha uanzishaji wa vikundi kwa ajili ya kupata mikopo;na
(x) Kutekelezwa suala lolote linalohusu utekelezaji wa kanuni za utoaji usimamizi wa mikopo kwa vikundi vya wanawake, vijana na watu wenye ulemavu kwa kadiri itakavyoelekezwa na timu ya menejimenti.
Kumbuka: Mkuu wa kitengo cha sheria pamoja na ukaguzi wa ndani hawapaswi kuteuliwa kuwa mwenyekiti wa kamati hii ya huduma za mikopo ya halmashauri.
3.3.5 Majukumu ya Afisa Maendeleo ya Jamii wa Halmashauri 
Katika kutekeleza shughuli za utoaji na usimamizi wa mikopo ya wanawake, vijana na watu wenye ulemavu, Afisa maendeleo ya jamii wa halmashauri atakuwa na majukumu yafuatayo: - 

(i) Kutambua vikundi vya wanawake, vijana na watu wenye   ulemavu;

(ii) Kuratibu mikopo ya vikundi vya wanawake, vijana na watu wenye ulemavu;

(iii) Kupokea maombi ya mikopo yaliyowasilishwa na   vikundi;

(iv) Kusimamia uhai na kulinda maslahi ya vikundi na kuvijengea uwezo katika kufanikisha shughuli za uchumi; 

(v) Kufuatilia marejesho ya mikopo; 

(vi) Kuhakikisha mikopo inayotolewa inatumika kama ilivyokusudiwa;

(vii) Kuandaa na kuwasilisha taarifa ya mikopo iliyotolewa kwa kamati ya huduma za mikopo; 

(viii) Kuandaa taarifa ya kila robo mwaka na kuiwasilisha kwenye vikao vya kisheria vya mamlaka ya serikali ya mitaa;

(ix) Kuwa kiungo kati ya vikundi na kamati ya huduma za mikopo; 

(x) Kutunza kumbukumbu za mikataba, mikopo na marejesho ya vikundi vilivyopewa mikopo; 

(xi) Kuhamasisha uanzishaji wa vikundi kwa kuzingatia fursa zilizopo katika maeneo husika; na 

(xii) Kushirikiana na afisa biashara pamoja na wataalamu wengine katika mamlaka ya serikali za mitaa katika kuunganisha vikundi na taasisi zenye fursa mbalimbali za kiuchumi.
3.3.6 Majukumu ya Afisa Biashara wa Halmashauri 
Kwa kuzingatia umuhimu wa kuvifanya vikundi vya wanawake, vijana na watu wenye ulemavu vinavyojihusisha na shughuli za kiuchumi, uzalishaji na uongezaji thamani katika bidhaa mbalimbali, afisa biashara atakuwa na majukumu yafuatayo: - 

(i) Kushirikiana na wajumbe wengine wa kamati ya huduma ya mikopo kuhakikisha vikundi vinavyoibuliwa vinawezeshwa kutumia fursa zilizopo kwenye halmashauri husika;

(ii) Kuwaunganisha maafisa maendeleo ya jamii na wataalamu wengine wa sekta za kiuchumi na uzalishaji ili kuviwezesha vikundi kufanya shughuli za uwekezaji katika viwanda vya uzalishaji viwanda vidogo vya kati na vikubwa ili kuongeza thamani kwa bidhaa mbalimbali na matumizi ya teknolojia;

(iii) Kuviwezesha vikundi vinavyojihusisha na uzalishaji wa bidhaa kupata alama za ubora wa biashara;
(iv) Kushirikiana na afisa maendeleo ya jamii katika kuunganisha vikundi na taasisi zenye fursa mbalimbali  za kiuchumi;  
(v) Kushirikiana na afisa maendeleo ya jamii kutafuta masoko ya ndani na nje ya halmashauri kwa bidhaa zinazozalishwa na vikundi; na

(vi) Kuhamasisha vikundi kujirasimisha kibiashara ili kupanua fursa ya soko la bidhaa zinazozalisha na kujenga kuaminika katika mifumo na wadau binafsi na waliopo katika sekta husika.
3.3.7 Wajibu wa Mweka Hazina wa Halmashauri 
Mweka hazina wa mamlaka ya serikali za mitaa atakuwa na wajibu wa ugawaji, usimamiaji wa malipo na marejesho ya mikopo ya vikundi vya wanawake, vijana na watu wenye ulemavu.
3.3.8 Wajibu wa Mkaguzi wa Ndani wa Halmashauri 
Mkaguzi wa ndani wa mamlaka ya serikali za mitaa atakuwa na wajibu chini ya kanuni ya utoaji na usimamizi wa mikopo kwa wanawake, vijana na watu wenye ulemavu wa kukagua fedha zilizotengwa kwa ajili ya mikopo ya vikundi vya wanawake, vijana na watu wenye ulemavu, miradi ya vikundi, urejeshaji na usimamizi wa mikopo hiyo kila robo mwaka.
3.3.9 Wajibu wa Kamati ya Bajeti ya Halmashauri 
(i) Kutenga bajeti ya asilimia  kumi ya mapato ya ndani ya halmashauri yasiyolindwa kwa ajili mikopo ya vikundi vya wanawake, vijana na watu wenye ulemavu;
(ii) Kutenga fedha ya asilimia kumi ya mapato ya ndani ya halmashauri yasiyolindwa kwa ajili ya mikopo ya vikundi vya wanawake, vijana na watu wenye ulemavu;
(iii) Kutathmini ufanisi wa utekelezaji wa bajeti ya asilimia kumi.

3.3.10    Timu ya Menejimenti ya Halmashauri 
Timu ya menejimenti ya Halmashauri itakuwa na majukumu yafuatayo katika utoaji na usimamizi wa mikopo ya vikundi vya wanawake, vijana na watu wenye ulemavu: -
(i) Kupokea na kujadili mapendekezo ya mikopo kutoka Kamati  ya Huduma ya Mikopo ya Halmashauri; 

(ii) Kuwasilisha orodha ya vikundi vilivyopendekezwa kupewa mikopo kwa Kamati ya Wilaya ya Uhakiki wa Mikopo; 

(iii) Kupokea taarifa ya uhakiki wa mikopo kutoka Kamati ya Wilaya ya Uhakiki wa Mikopo;

(iv) Halmashauri zinazotumia mfumo jumuishi itapokea mrejesho kutoka taasisi za fedha kuhusu vikundi na wakopaji iliyowasilishwa na kupendekezwa kupewa mikopo;
(v) Kuidhinisha mikopo kwa vikundi vilivyokidhi vigezo;

(vi) Kufuatilia marejesho ya mikopo;

(vii) Kupokea taarifa za hali ya utoaji na urejeshaji wa mikopo kutoka Kamati ya Huduma ya Mikopo ya Halmashauri;

(viii) Kuwasilisha taarifa ya vikundi vilivyopata mikopo kwa Kamati ya Kudumu ya Fedha, Uongozi na Mipango ya  Mamlaka ya wilaya na Kamati ya Kudumu ya Fedha na Utawala ya  Mamlaka ya miji, manispaa na majiji; na 

(ix) Kuwasilisha taarifa ya robo mwaka ya utekelezaji wa Kanuni hizi katika ofisi ya mkuu wa Mkoa.

3.3.11    Majukumu ya Mkurugenzi wa Mamlaka ya Serikali za Mitaa 
Katika kutekeleza masharti ya kanuni ndogo ya (1) ya utoaji wa usimamizi wa mikopo ya wanawake, vijana watu wenye ulemavu mkurugenzi kwa mamlaka yake kama afisa masuuli atakuwa na jukumu la kuhakikisha kuwa; -
(i) kutenga na kutoa asilimia kumi ya mapato ya ndani kwa ajili ya mikopo;

(ii) kutoa  mikopo kwa vikundi kwa kuzingatia masharti ya kanuni ya utoaji na usimamizi ya mikopo ya wanawake, vijana na watu wenye ulemavu;

(iii) kusimamia urejeshaji wa mikopo ya vikundi kwa wakati; 

(iv) kuwasilisha mapendekezo ya maombi ya mikopo ya vikundi kwenye kamati ya wilaya ya uhakiki wa mikopo ya vikundi;

(v) kuchukua hatua stahiki kwa vikundi vinavyokiuka masharti ya kanuni za utoaji na usimamizi wa mikopo ya wanawake, vijana na watu wenye ulemavu za mwaka 2024;

(vi) kuwasilisha taarifa za utoaji na usimamizi wa mikopo kwa kila robo katika ofisi ya mkuu wa mkoa;

(vii) kusimamia utekelezaji wa taarifa za ukaguzi wa mikopo kutoka kwa mkaguzi wa ndani; 

(viii) kuwezesha na kusimamia  utendaji kazi wa  kamati  za huduma za mikopo ya vikundi  ngazi ya kata na halmashauri; na

(ix) kuwezesha mafunzo kwa wasimamizi, kamati  na vikundi.
3.3.12    Kamati ya Fedha, Uongozi na Mipango ya Halmashauri

Kamati ya kudumu ya fedha, uongozi na mipango itakuwa na majukumu yafuatayo katika utoaji na usimamizi wa mikopo kwa vikundi vya wanawake, vijana na watu wenye ulemavu: -
(i) Kupokea taarifa ya fedha zilizotengwa na kutolewa kwenye  vikundi; na
(ii) Kukagua miradi ya vikundi vilivyopata mkopo kwa kufuata utaratibu wa kawaida wa ukaguzi wa miradi ndani ya eneo la mamlaka ya serikali za mitaa; 
3.3.13       Baraza la Madiwani
Majukumu ya Baraza la Madiwani
Katika kushughulikia mikopo iliyotolewa kwa vikundi vya wanawake, vijana na watu wenye ulemavu baraza la madiwani itakuwa na wajibu wa kupokea taarifa ya mikopo. 

3.3.14 Majukumu ya Taasisi ya Fedha na Mamlaka ya Serikali za Mitaa kwa Halmashauri Zitakazotumia Mfumo Jumuishi
Mamlaka ya serikali za mitaa na taasisi za fedha, zitashirikiana kwa karibu katika utekelezaji wa utoaji na usimamizi wa mikopo kama ifuatavyo:

(i) Mamlaka ya serikali za mitaa itakuwa na jukumu la kutoa ushirikiano kwa taasisi za fedha katika utoaji na ufuatiliaji wa mikopo na kuhakikisha walengwa wanazingatia masharti ya mkataba;

(ii) Taasisi za fedha zinapaswa kutoa taarifa kila robo mwaka au wakati wowote ikihitajika kwa mamlaka ya serikali za mitaa kuhusu hali ya mikopo iliyotolewa, ikijumuisha taarifa za marejesho na changamoto zinazojitokeza.

3.3.14.1 Wajibu wa Halmashauri

(i) Kutenga asilimia 10 ya mapato ya ndani yasiyolindwa kwa ajili ya Mikopo kwa vikundi vya Wanawake, Vijana na Watu wenye Ulemavu;

(ii) Kukuwasilisha fedha za kutoa mikopo kwa vikundi na fedha za usimamizi wa mikopo hiyo kwa taasisi ya fedha;

(iii) Halmashauri kuhamasisha walengwa wa mikopo ya wanawake, vijana na watu wenye ulemavu kuunda vikundi kwa ajili ya kutekeleza shughuli za kujikwamua kiuchumi;

(iv) Halmashauri kuviwezesha vikundi kutambuliwa na kupata vyeti kupitia mfumo wa Wezesha;

(v) Halmashauri kutoa tangazo la mkopo kwa umma kwa kipindi husika;

(vi) Halmashauri kupokea na kupitia maombi ya mikopo kutoka kwenye vikundi kupitia mfumo wa Wezesha;
(vii) Halmashauri kufanya ukaguzi wa awali wa vikundi, miradi na maandiko ya biashara yaliyoombewa mikopo;
(viii) Halmashauri kufanya tathmini ya awali ya vikundi vilivyoomba mikopo kupitia vikao vya ndani ya halmashauri na kuwasilisha rasimu ya mapendekezo ya vikundi hivyo kwenye taasisi ya fedha kwa ajili ya kuhakikiwa na kupewa mikopo;
(ix) Halmashauri kutoa mafunzo ya usimamizi wa vikundi na uendeshaji wa miradi ya vikundi; na

(x) Kuweka mazingira wezeshi ya taasisi ya fedha kufikia vikundi katika utoaji na usimamizi wa mikopo kwa vikundi vya wanawake, vijana na watu wenye ulemavu;

3.3.14.2 Wajibu wa Taasisi ya Fedha
(i) Taasisi ya fedha kuingia makubaliano ya kimkataba na halmashauri kwa ajili ya utoaji na usimamizi wa mikopo kwa vikundi vya wanawake, vijana na watu wenye ulemavu;

(ii) Taasisi ya fedha kuhakiki vikundi kutoka halmashauri; 

(iii) Taasisi ya fedha kuingia mikataba na kutoa mikopo kwa vikundi vilivyohakikiwa;

(iv) Taasisi ya fedha kufuatilia maendeleo ya miradi ya vikundi vilivyopewa mikopo;

(v) Taasisi ya Fedha kufuatilia marejesho ya vikundi vilivyopatiwa mikopo;

(vi) Taasisi ya Fedha kutoa taarifa ya mwenendo wa utoaji wa mikopo na marejesho kwa halmashauri;

(vii) Taasisi ya fedha kutoa mafunzo kwa vikundi kuhusu elimu ya fedha, mikopo na marejesho, usimamizi na uendeshaji wa miradi inayofanywa na vikundi;

(viii) Kupokea fedha za kutoa mikopo kwa vikundi na fedha za usimamizi wa mikopo hiyo kutoka halmashauri;

SEHEMU YA NNE
4.0 Usimamizi wa Akaunti Maalumu ya Mikopo
Utaratibu wa uhamishaji na ulipaji wa fedha za mikopo kwa vikundi vya wanawake, vijana na watu wenye ulemavu ni kama ifuatavyo:
(i) Fedha za mikopo kwa vikundi vya wanawake, vijana na watu wenye ulemavu, zitahamishwa kutoka katika akaunti ya maendeleo (Development Own Source) kwenda katika akaunti maalumu ya wanawake, vijana na watu wenye ulemavu iliyofunguliwa Benki Kuu ya Tanzania (BOT);
(ii) Kwa mujibu wa Sheria ya Fedha za umma, Sura 348, fedha za marejesho zitahamishwa kwa “standing order” ya mkurugenzi na kupelekwa katika akaunti maalum ya wanawake, vijana na watu wenye ulemavu iliyofunguliwa benki kuu ya Tanzania (LGA’s women youth and disabled account) ili ziweze kulipwa. Aidha, halmashauri zinapaswa kuhamisha fedha zote zilizolipwa katika akaunti ya wanawake, vijana na watu wenye ulemavu iliyopo katika benki za biashara kila mwisho wa wiki au jumatatu ya kwanza ya wiki na mwisho wa mwezi zihamishiwe katika akaunti ya mikopo ya wanawake, vijana na watu wenye ulemavu iliyopo katika benki kuu ya Tanzania kwenye akaunti ya (LGAs women youth and disabled account) bila kukosa;
(iii) Kila kikundi kitapata mkopo kupitia akaunti ya kikundi iliyosajiliwa kwa utaratibu wa ujazaji wa ‘vendor form’, kuthibitishwa na benki husika na taarifa zake kuwasilishwa halmashauri kwa utaratibu wa kusajiliwa kwenye mfumo wa malipo;
(iv) Taratibu zingine zote za ukusanyaji na urejeshaji wa fedha za mikopo ya wanawake, vijana na watu wenye ulemevu zitafanyika kupitia akaunti ya halmashauri ya wanawake, vijana na watu wenye ulemavu iliyopo katika benki za biashara. Baadae fedha hizo zitahamishiwa katika akaunti maalumu iliyofunguliwa Benki Kuu ya Tanzania kwa mujibu wa matakwa ya sheria ya fedha za umma sura 348; 

(v) Marejesho ya fedha yatafanyika moja kwa moja kwenye akaunti ya wanawake, vijana na watu wenye ulemavu iliyopo katika benki za biashara kupitia namba ya malipo (control number), fedha zitapokelewa kupitia fungu la “revolving fund” lenye kasma “code” namba 33181117;
(vi) Utaratibu wa kulipa kwenda kwa vikundi utafanyika baada ya kuhamisha fedha  kwenda katika akaunti maalum ya wanawake, vijana na watu wenye ulemavu iliyofunguliwa Benki Kuu ya Tanzania kupitia kasma “GFS code” ya 33181116;
(vii) Malipo ya kukopesha fedha za marejesho yatalipwa kupitia fungu la “revolving fund”. Aidha, katika akaunti hiyo kutakuwa na fungu lingine kwa ajili kufanya malipo ya matumizi ya fedha za ufuatiliaji na  usimamizi wa mikopo kama ilivyobainishwa kwenye mwongozo huu;
(viii) Mkurugenzi atawajibika kufanya usuluhisho wa fedha zilizopokelewa katika akaunti ya wanawake,vijana na watu wenye ulemavu na kutolea taarifa ya fedha ambazo hazijarejeshwa 
(ix) Utaratibu wa malipo katika Mfumo wa MUSE; mlipwaji atatakiwa kusajiliwa kwenye mfumo baada ya kuwasilisha fomu ya uhakiki wa akaunti ya benki kutoka benki husika (Vendor Form), 
(x)  Hati ya malipo “payment voucher” itatengenezwa kutoka kwenye mfumo wa kielekroniki wa utoaji na usimamizi wa mikopo ya wanawake, vijana na watu wenye ulemavu na kupokelewa kwenye mfumo wa MUSE Hati ya malipo “payment voucher” itafanyiwa ukaguzi wa awali kisha itapelekwa kwa mweka hazina kwaajili ya kuidhinishwa ndani ya mfumo wa MUSE;
(xi) Hati ya malipo itaidhinishwa na mweka hazina na mkurugenzi wa halmashauri ataidhinisha malipo;
(xii) Malipo yatatumwa kwa “cashier” au mhasibu wa halmashauri ambaye atafanya uhakiki “verification” kujiridhisha na usahihi wa akaunti za walipwaji; 
(xiii) “Slip” itasainiwa na “cashier” na kuwasilishwa kwa mweka hazina kwa uidhinishwaji;  
(xiv) “Slip” iliyosainiwa itaingizwa kwenye mfumo wa MUSE (uploaded) kisha nakala ngumu itawasilishwa benki kwa ajili ya kufanya malipo kwa wahusika; na
(xv) Benki wakikamilisha taratibu za kibenki walipwaji watapata ujumbe utakaowajulisha kuwa wamepata mkopo.
SEHEMU YA TANO

5.0 Ufuatiliaji na Tathmini
Ufuatiliaji na tathimini katika utoaji na usimamizi wa mikopo ya vikundi vya wanawake, vijana na watu wenye ulemavu utafanyika ili kuhakikisha kuwa mikopo inatolewa kwa usahihi, inatumika kwa malengo yanayokusudiwa na kutoa fursa ya kuimarisha mifumo na taratibu za utoaji na usimamizi wa mikopo ili kuleta ufanisi na uwajibikaji. 
5.1 Umuhimu wa Ufuatiliaji na Tathmini
Ni muhimu kufanya ufuatiliaji na tathmini ili kuhakikisha masuala yafutayo;-
(i) Kuona kama utekelezaji unafanyika kwa mujibu wa sheria, kanuni na taratibu zilizowekwa;
(ii) Kubaini kama utoaji na usimamizi wa mikopo unafikia malengo yaliyokusudiwa ya kuboresha hali ya uchumi katika jamii husika na kuchangia pato la taifa na mtu mmoja mmoja;
(iii) Kupima iwapo jitihada za serikali zinastahili kuendelea au kufanyiwa maboresho ili kufikia malengo yaliyokusudiwa;

(iv) Tathmini katika kubadilishana uzoefu baina ya wadau katika ngazi mbalimbali zinazosimamia utoaji na usimamizi wa mikopo ya vikundi vya wanawake, vijana na watu wenye ulemavu; na
(v) Kubaini miradi inayofanya vizuri iweze kuwa mfano katika maeneo mengine na miradi yenye changamoto iweze kutafutiwa ufumbuzi wa haraka.
5.1.1   Ufuatiliaji wa Shughuli za Kikundi
Mamlaka za serikali za mitaa zitafanya ufuatiliaji wa mara kwa mara wa shughuli za vikundi ili kusaidia uendelevu wa miradi yao na kuimarisha uwezo wa kulipa mikopo.  Mbinu mbalimbali za ufuatiliaji zitatumika ikiwa ni pamoja na kutembelea na kuona miradi ya vikundi, vikao vya pamoja na wanavikundi na kuandaa madodoso kwa ajili ya ukusanyaji wa taarifa. Maeneo yafuatayo yatahusika katika ufuatiliaji: - 
(i) Utekelezaji wa shughuli za kikundi unaendelea kama ilivyoainishwa kwenye andiko;
(ii) Matumizi ya fedha za mkopo walizokopeshwa;
(iii) Ajira zenye tija zilizozalishwa na uendelevu wa mradi;
(iv) Manufaa ya mradi kwa wanakikundi;

(v) Uwepo wa huduma za ugani katika utekelezaji wa miradi;
(vi) Upatikanaji wa masoko kwa bidhaa zinazozalishwa;
(vii) Uwepo wa migogoro inayoweza kuathiri mwenendo wa urejeshaji na utatuzi;
(viii) Utunzaji wa kumbukumbu za miradi ya kikundi;
(ix) Usimamizi wa fedha (mapato na matumizi); na
(x) Vikao vya kikundi na uwepo wa mihtasari ya vikao.
5.1.2  Ufuatiliaji wa Marejesho 

Mamlaka za serikali za mitaa zitafanya ufuatiliaji wa marejesho ya mikopo iliyotolewa kwa vikundi. Ufuatiliaji huo utahusisha uchambuzi wa mpango wa marejesho kulinganisha na marejesho halisi ya kipindi husika. Ikiwa kuna tofauti katika marejesho kikundi kitaarifiwe kufanya marejesho na hatua za awali zichukuliwe ili kuepuka malimbikizo ya marejesho. Mbinu zifuatazo zinaweza kutumika katika kufuatilia marejesho; -

(i) Kuunda timu ya ufuatiliaji wa marejesho; 

(ii) Mawasiliano ya simu na vikundi vinavyodaiwa;
(iii) Kutembelea kikundi kabla ya tarehe ya marejesho;
(iv) Kushirikisha wataalamu wa kisekta katika ufuatiliaji; na 
(v) Kushiriki katika vikao vya vikundi kwa lengo la kukumbusha marejesho. 
Mbinu zingine zitumike kulingana na mazingira ya eneo husika.
5.1.3 Tathmini 

Tathmini ya utoaji na usimamizi wa mikopo italenga kupima mchakato wa utekelezaji, matokeo na ufanisi ili kubaini kama malengo tarajiwa yamefikiwa na kupunguza vihatarishi vya mkopo. Tathmini itawezesha mamlaka za serikali za mitaa kufanya maamuzi stahiki ya maboresho kuhusu utoaji na urejeshwaji wa mikopo inayotolewa kwa ya vikundi vya wanawake, vijana na watu wenye ulemavu. 
5.1.3.1 Utaratibu wa Kufanya Tathmini kwa Mfumo wa Serikali Uliyoboreshwa 
Ofisi ya Rais – TAMISEMI, ofisi za wakuu wa mikoa na mamlaka za serikali za mitaa zitafanya tathmini ya utekelezaji wa sheria na kanuni za utoaji na usimamizi wa mikopo kwa vikundi vya wanawake, vijana na watu wenye ulemavu za mwaka 2024 katika mamlaka za serikali za mitaa kwa kuzingatia utaratibu ufuatao: -
(i) Ofisi ya Rais - TAMISEMI itafanya ufuatiliaji na  tathmini ya pamoja  mara moja kila mwaka katika ngazi ya mkoa, mamlaka za serikali za mitaa na taasisi za fedha zilizoingia mkataba na halmashauri katika mfumo jumuishi wa utoaji wa mikopo ya vikundi ili kuona mafanikio na changamoto zinazojitokeza katika utekelezaji na kutoa ushauri wa kitaalamu wenye lengo la kuboresha ufanisi;
(ii) Ofisi za wakuu wa mikoa zitapaswa kufanya tathmini ifanyike mara mbili kwa mwaka ili kufahamu hali halisi ya utoaji na usimamizi wa mikopo katika mamlaka za serikali za mitaa na kuchukua hatua za haraka kukabiliana na changamoto za utekelezaji;
(iii) Halmashauri zitafanya tathmini ya mara nne kwa mwaka (mara moja kila robo mwaka) katika kata ili kubaini hali halisi ya shughuli zinazofanywa na vikundi vilivyopewa mikopo ili kuona kama shughuli hizo zinaleta tija. Tathmini hii itafanyika kwa kushirikisha kamati mbalimbali za usimamizi katika mamlaka za serikali za mitaa kwa kutembelea vikundi na kufanya vikao vya pamoja na wanufaika. Matokeo ya tathmini hizo yanapaswa kushirikishwa katika ngazi zote za maamuzi; na
(iv) Mamlaka za serikali za mitaa zitapaswa kufanya tathmini kwa kikundi kilicho maliza kurejesha mkopo kwa kuangalia matokeo ya mikopo kwa kikundi na wanufaika ili kubaini malengo yaliyofikiwa katika kuboresha hali ya uchumi.
Aidha, tathmini hizi zinaweza kufanyaka wakati wowote kutokana  na mahitaji 

5.1.3.2 Utaratibu wa Kufanya Tathmini kwa Mfumo Jumuishi
(i) Mamlaka ya serikali za mitaa na taasisi za fedha zitafanya tathmini angalau mara moja kwa mwaka kuhusu utekelezaji wa utoaji wa mikopo ili kubaini mafanikio na changamoto zinazojitokeza; na

(ii) Mapendekezo ya maboresho yatapaswa kuzingatiwa na kutekelezwa kwa wakati ili kuhakikisha ufanisi na tija katika utoaji wa mikopo.
5.1.4 Vikao vya tathmini

Katika utekelezaji wa mwongozo huu vikao vya tathmini vitafanyika katika ngazi zifuatazo: -
(i) Ofisi ya Rais – TAMISEMI itafanya kikao cha tathmini kila mwaka ambacho kitahusisha wataalam kutoka ngazi ya mkoa, mamlaka za serikali za mitaa na taasisi za fedha kwa ajili ya kuangalia utekelezaji wa utoaji na usimamizi wa mikopo unaofanyika katika mikoa. Taarifa ya tathimini itasaidia kuona hali halisi ya utoaji na usimamizi wa mikopo;
(ii) Mikoa ifanye kikao cha tathmini kila mwaka ambacho kitahusisha wataalam kutoka halmashauri za mkoa husika na taasisi za fedha (mfumo jumuishi) kwa ajili ya kuangalia utekelezaji wa utoaji na usimamizi wa mikopo. Taarifa ya tathimini itaandaliwa na kuwasilishwa Ofisi ya Rais – TAMISEMI kabla ya kikao cha tathmini cha ofisi ya Rais – TAMISEMI; na

(iii) Mamlaka za serikali za mitaa zifanye vikao vya tathmini ya utekelezaji wa sheria na kanuni za utoaji na usimamizi wa mikopo kwa vikundi vya wanawake, vijana na watu wenye ulemavu za mwaka 2024 mara moja kwa mwaka na kuandaa taarifa na kuwasilisha ngazi ya mkoa. 

Tathmini izingatie utekelezaji wa kila kipengele cha majukumu kilichoainishwa katika ngazi husika ya kiutendaji na utekelezaji katika Mwongozo. Taarifa za ufuatiliaji na tathmini zitoe mwelekeo wa utekelezaji katika mwaka husika hivyo kuwezesha serikali kuandaa mkakati wa usimamizi na utekelezaji.

SEHEMU YA SITA
6.0 Mafunzo ya Utoaji na Usimamizi wa Mikopo ya Vikundi
Ofisi ya Rais – TAMISEMI imeandaa mpango wa mafunzo kwa wasimamizi na walengwa wa mikopo ya wanawake, vijana na watu wenye ulemavu yatakayowezesha kuimarisha usimamizi wa mikopo na kurahisisha utekelezaji wa sheria, kanuni na mwongozo wa utoaji na usimamizi  wa mikopo kwa weledi katika mikoa na mamlaka za serikali za mitaa. Ili mafunzo haya yaweze kutolewa, Ofisi ya Rais- TAMISEMI imeandaa vitini vya mafunzo kwa walengwa na wasimamizi wa mikopo katika ngazi ya mikoa, halmashauri na kata.
6.1   Mafunzo kwa Walengwa wa Mikopo 
Mafunzo kwa vikundi ni muhimu ili kuwawezesha wanufaika kuongeza ujuzi na uwezo wa kukabiliana na changamoto za kibiashara, kuongeza tija ya uzalishaji katika uendeshaji wa biashara na usimamizi wa miradi ya vikundi. Mafunzo yatafanyika kwa awamu tofauti ikihusisha kabla ya kuomba mkopo na mafunzo kwa vikundi vilivyokidhi kupata mkopo. Mamlaka ya serikali za mitaa zitaendesha mafunzo katika ngazi ya kata au ngazi nyingine itakayoona ni rahisi kufikiwa na wanakikundi. 

6.1.1 Mafunzo kwa Walengwa Kabla ya Kuomba Mkopo 
Dhumuni la Mafunzo kabla ya kuomba mkopo ni kutoa elimu kwa wananchi kuunda vikundi vinavyokusudia kufanya shughuli za kiuchumi na viweze kuomba mkopo wa kutekeleza shughuli hizo. Sehemu hii ina mada tano (5) ambazo ni uundaji wa vikundi vya wanawake, vijana na watu wenye ulemavu, uandaaji wa andiko la mradi/ biashara, utaratibu wa kuomba mkopo, sifa na viambatisho muhimu vinavyohitajika wakati wa kuomba mkopo na ujasiriamali.
6.1.2 Mafunzo kwa Vikundi Vilivyokidhi Kupata Mkopo
Eneo hili linahusu mafunzo kwa vikundi vilivyokidhi vigezo vya kupata mkopo baada ya kufanyiwa tathmini na uhakiki wa miradi iliyoombewa mkopo. Mada zitakazofundishwa ni pamoja na wajibu, haki na majukumu ya wanakikundi, utatuzi wa migogoro ya vikundi, usimamizi wa biashara, utunzaji wa kumbukumbu, kuweka akiba na usimamizi wa fedha na mali za kikundi.
Utaratibu wa mafunzo kwa walengwa na wanufaika wa mikopo ya vikundi vya wanawake, vijana na watu wenye ulemavu umefafanuliwa katika kitini cha mafunzo kwa walengwa na wanufaika wa mikopo. 
6.2 Mafunzo kwa Wasimamizi Ngazi ya Mikoa na Mamlaka za serikali za Mitaa.   

Mafunzo kwa wasimamizi wa mikopo ngazi ya mikoa na mamlaka za serikali za Mitaa yameandaliwa kwa lengo la kuwawezesha kupata ujuzi, kuboresha utendaji kazi, kuongeza tija, ufanisi na kuimarisha usimamizi wa mikopo. Mafunzo hayo yatasaidia wasimamizi kutekeleza majukumu yao ikiwa ni pamoja na kuendeleza shughuli za vikundi vya wanawake, vijana na watu wenye ulemavu. 
Eneo hili lina moduli tatu zenye mada zifuatazo: Sheria na kanuni ya utoaji na usimamizi wa mikopo; Mwongozo wa utoaji na usimamizi wa mikopo; Matumizi ya mfumo wa kielektroniki katika utoaji na usimamizi wa mikopo; Tathimini ya maombi ya mikopo; Tathimini ya miradi iliyoombewa mikopo; Ufuatiliaji wa marejesho na shughuli za Vikundi; ufuatiliaji wa marejesho; Uandaaji wa taarifa za utekelezaji; Kuweka na kukopa (savings and credits); Mikataba ya Vikundi  na makubaliano; Andiko la biashara; na Utunzaji wa kumbukumbu. 

Utaratibu wa utoaji wa mafunzo kwa wasimamizi umefafanuliwa katika kitini cha mafunzo kwa wasimamizi wa mikopo. Aidha, mada za mafunzo zinaweza kubadilika au kuongezeka kulingana na mahitaji ya wakati husika, mazingira na aina ya walengwa. 

6.3 Mfumo wa Kielektroniki wa Utambuzi, Utoaji na Usimamizi wa Mikopo
Ofisi ya Rais –TAMISEMI kwa kushirikiana na Wizara ya Fedha na Benki Kuu ya Tanzania imejenga mfumo wa kielektroniki unaowezesha mamlaka za serikali za mitaa katika utambuzi wa vikundi, utoaji wa mikopo na usimamizi wa marejesho na shughuli za vikundi pamoja na utoaji wa taarifa mbalimbali za utekelezaji. Mfumo unakusudia kuongeza uwazi, uwajibikaji, usawa na uadilifu katika uombaji, utoaji na urejeshaji wa mikopo. Aidha, mfumo umekusudia kuwezesha upatikanaji wa takwimu na taarifa sahihi za mikopo. Mfumo huu unafanyakazi katika maeneo yafuatayo:-

(i) Uchakataji wa maombi: Mfumo unawezesha vikundi kuwasilisha maombi ya utambuzi na mikopo  na hivyo kuwezesha mamlaka za serikali za mitaa  kurahisisha uchambuzi wa maombi ya mkopo na kufanya mchakato wa tathmini ya maombi ya mikopo;
(ii) Usimamizi wa nyaraka: Uhifadhi wa nyaraka zote zinazohusiana  na utambuzi wa mkopo  iliyotolewa, marejesho yaliyokusanywa  na maendeleo ya shughuli za vikundi ili kuhakikisha upatikanaji wa taarifa kwa urahisi pale zitakapo hitajika;
(iii) Ufuatiliaji wa marejesho: Ulipaji wa marejesho umerahisishwa ambapo unafanyika kwa kutumia namba ya malipo ya serikali (control number) zinazopatikana katika mfumo  kwa kupitia  GePG ili kuhakikisha ukusanyaji wa marejesho kwa wakati kupunguza upotevu wa fedha za marejesho;
(iv) Utoaji wa taarifa za utekelezaji: Mfumo unawezesha upatikanaji wa taarifa mbalimbali na kufanya uchanganuzi kuhusu mikopo iliyotolewa, ikiwa ni pamoja na kujua viwango na mwelekeo wa urejeshaji; na 
(v) Mawasiliano na mifumo mingine: Kuhakikisha mfumo wa utambuzi, utoaji na usimamizi wa mikopo unaweza kubadilishana taarifa na mifumo ya usimamizi wa fedha, kibajeti, GePG, NIDA na mifumo ya kibenki ili kuboresha ufanisi wa utendaji kazi kwa kuwezesha uhakiki wa taarifa za wakopaji.
Ofisi ya Rais – TAMISEMI kwa kushirikiana na ofisi za wakuu wa mikoa na wadau wengine itaendelea kutoa mafunzo na msaada wa kiufundi kwa mamlaka za serikali za mitaa na watumiaji wengine ili kuongeza ufanisi. Aidha, mfumo umepakiwa picha jongevu itakayomwezesha mtumiaji kujifunza na kuelewa matumizi ya mfumo kwa urahisi. 
7.0 HITIMISHO
Serikali imefanya maboresho katika mfumo wa utengaji, utoaji na usimamizi mikopo ya wanawake, vijana na watu wenye ulemavu ili kuongeza ufanisi wa mikopo inayotolewa. Mfumo huo thabiti unalenga kurahisisha ufikiwaji wa mikopo ya vikundi ambapo mikopo hiyo itatolewa katika utaratibu wa kutumia mfumo jumuishi unaotumiwa na taasisi za fedha na mfumo wa serikali ulioboreshwa wa mamlaka ya serikali za mitaa. 

Katika kufanikisha azma hiyo, Ofisi ya Rais – tawala za mikoa na serikali za mitaa imeandaa kanuni za mwaka 2024, mwongozo, kitini cha mafunzo na mfumo wa kielekroniki ulioboreshwa itakayotumiwa na wasimamizi, wanufaika na wadau wengine wanaohusika na shuguli za uwezeshaji wananchi kiuchumi kufikia malengo yaliyokusudiwa ya kuwezesha walengwa wa mikopo ya vikundi vya wanawake, vijana na watu wenye ulemavu. 

Mwongozo huu utaepusha mgongano wa kimasilahi na kuimarisha ushirikiano na wadau wengine. Aidha, mwongozo huu utaondoa changamoto zilizokuwepo awali zikiwemo ukusanyaji hafifu wa fedha za marejesho, fedha za mikopo ya vikundi kutokugawiwa kwa ukamilifu na miradi ya wajasiriamali kukosa uendelevu. 
Aidha, maboresho haya, yataongeza tija, ufanisi pamoja na kuchangia katika kupunguza umaskini wa mtu moja moja, kaya jamii na taifa kwa ujumla. 

ORODHA YA VIAMBATISHO: 

Fomu Na.1:
Tangazo kwa Umma kuhusu Mikopo inayotolewa kwa Vikundi vya Wanawake, Vijana na Watu Wenye Ulemavui;

Fomu Na. 2A: 
Tathmini ya hali halisi ya kikundi kinachoanza kupata mkopo (ngazi ya kata);

Fomu Na. 2B: 
Tathmini ya Hali Halisi ya Kikundi Kinachorudia Kuomba Mkopo


Fomu Na. 3A:
Tathmini ya uchambuzi wa maombi ya mkopo kwa vikundi vya wanawake, vijana na watu wenye ulemavu (ngazi ya kata na halmashauri);

Fomu Na. 3B:
Tathmini ya andiko la mradi;

Fomu Na. 4: 

Muundo wa Andiko rahisi la mradi/biashara;
Fomu Na. 5: 
Kuhuisha tathmini ya uchambuzi wa maombi ya mkopo kwa vikundi vya wanawake, vijana na watu wenye ulemavu; na
Fomu Na. 6: 

Tamko la kiapo cha kuepuka mgongano wa maslahi.
Fomu  Na. 1

JAMHURI YA MUUNGANO WA TANZANIA
OFISI YA RAIS - TAWALA ZA MIKOA NA SERIKALI ZA MITAA

HALMASHAURI YA …...
                                                  
TANGAZO KWA UMMA KUHUSU MIKOPO INAYOTOLEWA KWA VIKUNDI VYA WANAWAKE, VIJANA NA WATU WENYE ULEMAVU

  (Limetolewa kwa kuzingatia Kanuni ya 7 (1)
Mkurugenzi wa Halmashauri ya ……………………… anatangaza uwepo wa fedha kwa ajili ya kuvikopesha vikundi vya wanawake, vijana na watu wenye ulemavu, ambapo jumla ya Shilingi…………zimetengwa katika robo ya ……ya mwaka wa fedha.......Hivyo, Vikundi vyenye sifa vinakaribishwa kuleta maombi katika Ofisi za serikali za mitaa zilizopo katika maeneo yenu.

Vikundi vinavyotakiwa kuomba mikopo vinapaswa kuwa na sifa zifuatazo: -

(i) Kikundi cha wanawake, vijana na watu wenye ulemavu kilichotambuliwa na kupewa cheti cha utambuzi na halmashauri,

(ii) Kikundi kiwe kinachojishughulisha na shughuli za ujasiriamali mdogo au wa kati au kikundi kinachotarajia kuanzisha shughuli za ujasiriamali,

(iii) Kikundi cha wanawake na vijana kiwe na idadi ya wanakikundi kuanzia watano (5) na kuendelea na kikundi cha watu wenye ulemavu kiwe na wanakikundi wasiopungua wawili (2). Pia kwa kuzingatia kanuni ya 6a (1) mtu mwenye ulemavu anaweza kuwa na sifa ya kupata mkopo kama kikundi cha watu wenye ulemavu endapo timu ya menejimenti ya halmashauri itajiridhisha kuwa amekosa mtu mwingine mwenye ulemavu wa kuungana naye katika eneo lake. Aidha sifa zingine zitafanana na sifa za vikundi vingine,
(iv) Kikundi kiwe na akaunti ya benki iliyofunguliwa kwa jina la kikundi kwa ajili ya matumizi ya shughuli za kiujasiriamali; na
(v) Wanakikundi lazima wawe ni raia wa Tanzania wasio na ajira rasmi, wenye akili timamu na wenye umri wa kuanzia miaka 18 na kuendelea. Aidha, kikundi cha vijana kitapaswa na wanakikundi wenye umri kuanzia miaka 18 hadi 45.
Maombi yote yatumwe kupitia mfumo wa kielekroniki (tembelea tovuti: mikopohalmashauri.tamisemi.go.tz) ili kutambuliwa na kuomba mkopo au wasiliana na afisa maendeleo ya jamii wa kata husika au mtendaji wa kata husika.
Kikundi kinachoomba mkopo kinapaswa kuwa na viambatisho vifuatavyo; barua ya kikundi ya kuomba mkopo iliyopitishwa na afisa mtendaji wa kijiji/mtaa, muhtasari wa kikundi wa kuomba mkopo, andiko rahisi la mradi unaoombewa mkopo kwa kuzingatia fomu iliyo ndani ya mfumo na taarifa ya akaunti ya benki.

Mwisho wa kuwasilisha maombi ni tarehe …, mwezi…, mwaka…
Tangazo hili limetolewa na: -

Mkurugenzi wa Halmashauri ya…………………….

Fomu  Na. 2A
TATHMINI YA HALI HALISI YA KIKUNDI KINACHOANZA KUPATA MKOPO
(Fomu hii itatumiwa na kamati ya huduma ya mikopo ngazi ya kata)

kikundi kinachofanyiwa tathmini.

Jina
la kikundi: ……………………………………………………….

Kata: ………………………………………………………………………

Kijiji/ Mtaa   : ……………………………………………………………..
Namba ya Simu ya kiongozi wa kikundi: ……………………………

Aina ya kikundi: ………………………………………………………….
 ( wanawake         ( vijana   ( Watu Wenye Ulemavu (Weka vema mahali panapohusika)


Fomu hii ina maswali 18 ambayo kila mwanakikundi atapaswa kujibu kila swali. Kamati ichunguze usahihi wa majibu yaliyotolewa ikiwa amejibu kwa usahihi na kueleza kwa usahihi. Weka vema kwenye eneo la ndio na ikiwa siyo weka alama ya kosa kwenye eneo la hapana. Kikundi kitahesabika kimekidhi vigezo ikiwa zaidi ya nusu ya wanakikundi watapata zaidi ya asilimia 50  ya alama ya ndio.
	Na.
	SWALI
	JIBU
	MAELEZO

	
	
	Ndio
	Hapana
	

	1
	Taja jina la kikundi (Hakiki jibu kwa kuoanisha na jina lililomo kwenye cheti cha utambuzi na katiba). 
	
	
	

	2
	Kikundi kina wanachama wangapi? (Hakiki jibu kupitia katiba)
	
	
	

	3
	Ushirikiano wa wanakikundi ukoje katika masuala ya kijamii yanayotokea miongoni mwenu hususan katika huzuni na furaha (Hakiki jibu kupitia katiba ya kikundi)
	
	
	

	4
	Kikundi kinajishughulisha na nini au kinapanga kuanzisha mradi gani? (Hakiki kupitia andiko lao).
	
	
	

	5
	Je, kikundi kimefanya angalau vikao 5 kabla ya kuomba mkopo? (Hakiki kupitia muhtasari wa vikao)
	
	
	

	6
	Je, kikundi kina utaratibu wa kujiwekea akiba ya angalau shilingi 1,000 kila kinapokutana? (Hakiki kupitia katiba ya kikundi)
	
	
	

	7
	Je, kikundi kina utaratibu wa kuwa na kiingilio kwa wanakikundi? (Hakiki kupitia katiba kikundi)
	
	
	

	8
	Wazo/Mipango ya kuanzisha mradi huu yalitokana na nini? (Hakiki kupitia andiko lao).
	
	
	

	9
	Mradi huu mmepanga kufanyia wapi na kwa nini? (Hakiki jibu kupitia andiko lao).
	
	
	

	10
	Je mnatarajia kuzalisha au kuuza bidhaa gani?
	
	
	

	11
	Mkishazalisha, soko mnalolitegemea katika kuuza bidhaa zenu ni lipi?
	
	
	

	12
	Je? una ujuzi au elimu inayokuwezesha kuifanya biashara hii?
	
	
	

	13
	Je, kuna uthibitisho wowote kwamba mmekubaliana pamoja kuomba mkopo huu? (Hakiki muhtasari)
	
	
	

	14
	Ni kiasi gani cha pesa mnaomba? (Angalia jumla ya mtaji kwenye andiko lao).
	
	
	

	15
	Mkiwezeshwa kupata mkopo huu, ni shughuli zipi mmepanga kufanya?
	
	
	

	16
	Je, mmekubaliana au mmekubali kutii taratibu zinazosimamia mikopo hii?
	
	
	

	17
	Lini mmepanga kuanza utekelezaji wa mradi/biashara hii?
	
	
	

	18
	Kikundi kimeomba aina ipi ya mkopo – fedha taslimu au vifaa?
	
	
	

	
	JUMLA YA ALAMA
	
	
	


Fomu na. 2B

TATHMINI YA HALI HALISI YA KIKUNDI KINACHORUDIA KUOMBA MKOPO
   

Fomu hii itatumiwa na kamati ya huduma ya mikopo ngazi ya kata kwa kikundi kinachofanyiwa tathmini. Ikiwa idadi ya wanakikundi wapya ni zaidi ya nusu ya wanakikundi wa awali, tathmini ya kikundi hicho itafanyika kwa kutumia fomu ya tathmini ya kikundi kinachoanza kuomba mkopo.

Jina
la kikundi: ……………………………………………………….

Kata: ………………………………………………………………………

Kijiji/ Mtaa   : ……………………………………………………………..

Namba ya Simu ya kiongozi wa kikundi: ……………………………

Aina ya kikundi: ………………………………………………………….

 ( wanawake         ( vijana   ( Watu Wenye Ulemavu (Weka vema mahali panapohusika)


Fomu hii ina maswali 12 ambayo kila mwanakikundi atapaswa kujibu kila swali. Kamati ichunguze usahihi wa majibu yaliyotolewa ikiwa amejibu kwa usahihi na kueleza kwa usahihi. Weka vema (V) kwenye eneo la ndio na ikiwa siyo weka alama ya kosa (X) kwenye eneo la hapana. Kikundi kitahesabika kimekidhi vigezo ikiwa zaidi ya nusu ya wanakikundi watapata zaidi ya asilimia 50 ya alama ya ndio.
	Na.
	SWALI
	JIBU
	MAELEZO

	
	
	Ndio   (√)
	Hapana (X)
	

	1
	Taja jina la kikundi (Hakiki jibu kwa kuoanisha na jina lililomo kwenye cheti cha utambuzi na katiba). 
	
	
	

	2
	Kikundi kina wanachama wangapi? (hakiki jibu kupitia katiba ya kikundi)
	
	
	

	3
	Taja idadi ya wanachama wapya kati ya wanachama waliopo (Hakiki jibu kupitia muhtasari wa kikao cha kupokea wanachama wapya)  
	
	
	

	4
	Je, utaratibu wa kumuondoa au kuongeza mwanachama kwenye kikundi umefuatwa?( rejea katiba ya kikundi, muhtasari wa kuondoa au kuongeza mwanakikundi pamoja na taarifa zilizopo katika mfumo wa kielektroniki)
	
	
	

	5
	Ni lini kikundi kilianzishwa (rejea hati ya utambuzi wa kikundi)
	
	
	

	6
	Je, kikundi kina utaratibu wa kuweka akiba kwa kila mwanachama? (Hakiki kupitia katiba ya kikundi)
	
	
	

	7
	Je, kikundi kina rasilimali zozote kama vile fedha vifaa au mali yoyote isiyohamishika (shamba, nyumba)
	
	
	

	8
	Je, kikundi kimewahi kupata mafunzo yoyote yanayohusu uendeshaji wa biashara? (rejea taarifa za mafunzo yaliyotolewa au cheti cha ushiriki wa mafunzo)
	
	
	

	9
	Je, kikundi kinafanya shughuli zake kwa uwazi na kinatunza kumbukumbu zake za kifedha kwa usahihi (hakiki kupitia kumbukumbu za fedha za kikundi ikiwemo mapato na matumizi)
	
	
	

	10
	Je, kikundi kinautaratibu wa uchaguzi wa viongozi (hakiki kupitia katiba ya kikundi na muhtasari wa uchaguzi wa viongozi)
	
	
	

	11
	Je, kikundi kinaomba mkopo kwa ajili ya mradi wa pamoja au mradi wa mtu mmoja mmoja? 
	
	
	

	12
	Taja Malengo ya mkopo( hakiki malengo ya mkopo kwa kuangalia andiko la biashara/mradi)
	
	
	

	
	JUMLA YA ALAMA
	
	
	


Fomu  Na. 3A

TATHMINI YA UCHAMBUZI WA MAOMBI YA MKOPO KWA VIKUNDI VYA WANAWAKE, VIJANA NA WATU WENYE ULEMAVU

(Itatumiwa na Kamati ya huduma ya mikopo ya kata na halmashauri)
	NA
	MAELEZO
	 [weka alama (V)] ikiwa  Vipo 
	 [weka alama (X)] ikiwa  Hakuna 
	Maelezo

	1
	Taarifa za waombaji
	 
	 
	

	2
	Taarifa za biashara au mradi
	 
	 
	

	3
	Mkopo unaoombwa
	 
	 
	

	4
	Barua ya utambulisho wa kikundi kutoka serikali za mtaa 
	 
	 
	

	5
	Viambatisho muhimu vinavyohitajika wakati wa kuomba mkopo (kwa mujibu wa kanuni) 
(i) Muhtasari wa kikao cha kikundi wa maombi ya mkopo;

(ii) Barua ya kikundi ya kuomba mkopo;

(iii) Andiko la mradi; na 

(iv) Nakala ya taarifa ya akaunti ya benki (bank statement).
	 
	 
	

	NA.
	VIGEZO MAHSUSI
	
	

	 
	TAARIFA ZA MWOMBAJI
	 
	

	1
	Umri kati ya miaka 18-45 (kwa mwombaji) kundi la vijana
	 
	 
	

	2
	Utambulisho wa makazi ya mwombaji.
	 
	 
	

	3
	Taarifa za biashara au mradi -  

   (kamati irejee andiko la biashara kwa kuzingatia sehemu zifuatazo)
	 
	 
	

	
	(i) Kikundi kina andiko rahisi la biashara/mradii maalumu wa kikundi 
	 
	 
	

	
	(ii) Shughuli/Mradi husika una fursa ya kuinua kipato cha wanachama.
	 
	 
	

	
	(iii) Shughuli/Mradi husika una fursa ya kutengeneza nafasi za ajira kwa wengine.
	
	
	

	
	(iv) Shughuli/Mradi wa kikundi husika inajielekeza katika kutumia au kuongeza matumizi ya fursa za kiuchumi zilizopo katika halmashauri husika.
	 
	 
	

	
	(v) Shughuli/mradi husika unaweza kutengeneza faida na kumudu kurejesha mkopo kulingana na mkataba.
	 
	 
	

	 NA
	MKOPO UNAOOMBWA
	 
	

	1. 
	Lengo la mkopo na namna unavyokwenda kutumika katika mradi limeelezwa kwa ufasaha.
	 
	 
	

	2. 
	Kikundi kina mtaji anzia nje ya mkopo anaombwa.
	 
	 
	

	3. 
	Ufahamu, uzoefu na ujuzi wa kikundi kuhusu mradi husika.
	 
	 
	

	4. 
	Kuna uwiano kati ya mkopo unaoombwa na tija kwenye shughuli/mradi ulioombewa mkopo. (linganisha kiasi cha mkopo  na ukubwa wa mradi ulioombewa mkopo)
	 
	 
	

	 NA
	KIKUNDI KIMEWASILISHA VIAMBATISHO VYOTE MUHIMU:


	

	1. 
	 Nakala ya katiba yenye majina ya wanakikundi wote (lazima) .
	 
	 
	

	2. 
	 Barua ya utambulisho kutoka kwa mtendaji wa kijiji/kata (lazima)
	 
	 
	

	3. 
	Leseni ya biashara kwa vikundi vyenye biashara (kama ipo)
	 
	 
	

	4. 
	 Taarifa za akaunti ya benki ya kikundi (lazima)
	 
	 
	

	Maoni 
	

	
	

	
	

	
	


Fomu Na. 3B

TATHMINI YA ANDIKO LA MRADI

(Itatumiwa na kamati ya huduma ya mikopo ya halmashauri)

	 Na
 
	Vipengele muhimu 
	Hali halisi 
	

	
	
	Weka alama (√) ikiwa ndiyo
	Weka alama  (X) ikiwa hakuna
	Maelezo ya Alama iliyotolewa

	 TAARIFA KUHUSU ANDIKO LA MRADI WA KIKUNDI
	

	1
	Taarifa kuhusu shughuli/mradi.
	
	
	

	 
	Andiko la mradi linauhalisia, 
(i) Gharama za mradi na shughuli zitakazotekelezwa;

(ii) Eneo la soko;

(iii) Bei za kununua na kuuza bidhaa;

(iv) Mila na desturi za eneo husika; 

(v) Upatakanaji wa rasilimali
Je, lina uwezekano wa kukua
(i) Ongezoke la wateja;

(ii) Mauzo kwa siku;

(iii) Taarifa ya fedha; na 

(iv) Ongezeko la wafanyakazi.

Je, linaendana na fursa zinazoizunguka jamii husika?
(i) Aina ya shughuli na fursa zilizopo;
(ii) Idadi ya ajira zilizozalishwa;
	 
	 
	

	 2
	 Bidhaa zinazozalishwa au kuuzwa.
	 
	 
	

	 
	(i) Je, bidhaa zinagusa mahitaji ya kila siku ya wateja? 
(ii) Je, upatikanaji wa bidhaa husika kupitia mradi huu utasaidia kupunguza gharama na usumbufu kwa wananchi hivyo kuuzika kwa haraka na uhakika.

(iii) Je, bidhaa zinazozalishwa/kuuzwa zina ubora?
	 
	 
	

	 3

 
	Masoko na wateja
	 
	 
	

	
	(i) Je, taarifa za masoko zina mwelekeo mzuri na zinaashiria kukua.
(ii) Je, soko la bidhaa yako ni la ndani au nje?

(iii) Je, unatumia njia ngani kutangaza bidhaa/biashara zako? 
(iv) Je, miundombinu ya kusafirisha bidhaa zako inafikika?
	 
	 
	

	 4

 
	Kuhusu uzalishaji katika shughuli/mradi
	 
	 
	

	
	(i) Je, upatakanaji wa malighafi ni wa kuridhisha?

(ii) Je, uzalishaji kwa mwezi unatoa taswira nzuri ya upatikanaji wa bidhaa na kuhakikisha mauzo endelevu?
(iii) Je, nguvu kazi inapatikana?
	 
	 
	

	 5

 
	Usimamizi wa shughuli/mradi
	 
	 
	

	
	Uwepo wa ujuzi na uzoefu baina ya wanakikundi juu ya shughuli za mradi husika ikoje? 
(i) Aina ya ujuzi uliopo na unaohitajika;

(ii) Idadi ya watu wenye ujuzi katika kikundi kulinganisha na mahitaji; na 

(iii) Uwepo wa teknolojia rahisi inayotumika.
	 
	 
	

	 6

 
	Mchanganuo wa gharama za mradi
	 
	 
	

	
	Je, gharama ni halisia na zinauhusiano wa moja kwa moja na uwekezaji/uendeshaji wa mradi husika 
(i) Gharama za uzalishaji ukilinganisha na soko;

(ii) Shughuli zilizopangwa ukilinganisha na mahitaji ya mradi;

(iii) Uwepo wa huduma saidizi; umeme, ufundi, maji, usafiri;

(iv) Muda wa andiko la mradi kulingana na msimu wa uzalishaji.
	 
	 
	

	7
	Mchanganuo wa mauzo kwa siku/mwezi/msimu 
	 
	 
	

	
	Je, kiasi cha mauzo kwa siku/mwezi/msimu kinaakisi uzalishaji unaofanyika. 
(i) Kiwango cha uzalishaji ukilinganisha na maoteo ya mauzo kwa kipindi husika; na
(ii) Andiko la mradi kama limezingatia vihatarishi.
	 
	 
	

	 8

 
	Makadirio ya mapato na matumizi
	 
	 
	

	
	Je, kuna uwiano mzuri baina ya mapato na matumizi na kuifanya shughuli/mradi na kumudu gharama za uendeshaji, marejesho ya mkopo na kuweka akiba
	 
	 
	

	9


	Mtaji unaohitajika
	 
	 
	

	
	Je, Mtaji unaohitajika unalingana na mahitaji halisi ya kiuwekezaji/uendeshaji wa mradi. 

	 
	 
	

	
	Je, Wanakikundi wanachangia sehemu ya mtaji huo kwa fedha taslimu/nguvukazi na uzoefu wao.
	
	
	

	 10

 
	Orodhesha taarifa za benki za shughuli/mradi
	 
	 
	

	
	Je, kikundi kina akaunti ya benki yenye taarifa zinazofanana na cheti cha utambuzi na katiba
	 
	 
	

	 11

 
	Taarifa kuhusu mkopo
	 
	 
	

	
	Je, kikundi kina deni la mkopo wowote toka taasisi nyingine
	 
	 
	

	 12

 
	Mpango wa marejesho ya mkopo 
	 
	 
	

	
	Je, marejesho ni mojawapo ya matumizi yaliyoainishwa kwa kila siku/ mwezi au msimu na kwamba mauzo yanatoa picha ya kumudu jukumu hilo?
	 
	 
	

	 13

 
	Mpango wa mwaka wa utekelezaji wa mradi
	 
	 
	

	
	Majukumu yaliyoorodheshwa katika mpango yanaakisi uhalisia wa uwekezaji/uendeshaji wa mradi husika. 
Wahusika kwenye kila jukumu wana sifa zinazowawezesha kutekeleza majukumu hayo kwa ufanisi
	 
	 
	

	 14

 
	Taarifa za wanakikundi
	 
	 
	

	
	Idadi ya wanakikundi iliyopo inathibitika katika orodha ya wajumbe waliopo kwenye katiba na taarifa yoyote rasmi.
	 
	 
	


Fomu Na. 4
JAMHURI YA MUUNGANO WA TANZANIA
OFISI YA RAIS TAWALA ZA MIKOA NA SERIKALI ZA MITAA

HALMASHAURI YA ………………….


MUUNDO WA ANDIKO RAHISI LA MRADI/BIASHARA

(i) ANUANI YA KIKUNDI;


JINA LA KIKUNDI………………...............................................................................

KATA………………................................................................................................. 
MTAA/KIJIJI………………......................................................................................
KIASI CHA MTAJI KITAKACHOTUMIKA………………………………………………

JINA LA MRADI/BIASHARA: ………………………………………………………….

ENEO LA MRADI/BIASHARA………………………………………………………….

BIASHARA MPYA AU INAYOENDELEA………………………………………………

TAREHE YA KUANZA BIASHARA …………………………………………………….

(ii) MUHTASARI;

Eleza kwa ufupi namna Mradi au Biashara itakavyo tekelezwa

………………………………………………………………………………………………………

(iii) TAARIFA/MPANGO WA MASOKO; 

(Eleza kwa ufupi, mradi umelenga kufikia masoko ya namna gani? je mna makubaliano na wanunuzi? Namna mtakavyofanya mauzo na kufikisha bidhaa kwa wateja)

………………………………………………………………………………………………………………………………………………………………………………………………

(iv) TAARIFA/MPANGO WA USIMAMIZI AU UENDESHAJI WA MRADI;

(Eleza kwa ufupi namna mradi au biashara hii itakavyoendeshwa na kusimamiwa. Wataje kwa majina na nafasi zao wasimamizi wa mradi huu wa Kikundi na uzoefu wao au ujuzi wao)
(v) MCHANGANUO WA GHARAMA ZA MRADI: 

	Na.
	Shughuli/Kifaa
	Gharama kwa Ekari Moja
	Idadi
	Gharama Jumla

	1.
	Mfano; ununuzi wa shamba (kwa eka)
	1,000,000/=
	5
	5,000,000/=

	2. 
	Sufuria za kupikia 
	35,000/=
	3
	105,000/=

	
	
	
	
	

	
	
	
	
	

	
	
	
	
	

	
	JUMLA KUU YA GHARAMA
	
	5,105,000/=


(vi) MCHANGANUO WA MAUZO: (KWA SIKU AU MWEZI AU MSIMU)

Angalizo: Rekodi mauzo/ waweza weka makadirio kulingana na utafiti wa bei (Soko)

	Na.
	Mauzo
	Idadi
	Kiasi (Tshs)
	Jumla

	1.
	Sahani za Wali Nyama/Mboga
	500
	2500/=
	1,250,000/=

	2. 
	Gunia La Maharage
	10
	70,000/=
	700,000/=

	
	
	
	
	

	
	JUMLA KUU YA MAUZO
	
	1,950,000/=


(vii) MAKADIRIO YA MAPATO NA MATUMIZI

	Na.
	FEDHA ZILIZOINGIA (MAPATO)
	CHANZO
	MWEZI (JANUARI-DISEMBA)

	1.
	Fedha taslimu (mwanzo wa mradi)
	XXX
	

	2.
	Fedha benki (mwanzo wa mradi)
	XXX
	

	3.
	Fedha za mauzo bidhaa au huduma
	XXX
	

	4.
	Mkopo (wa halmashauri)
	XXX
	

	5.
	Fedha nyinginezo
	XXX
	

	
	JUMLA YA FEDHA ZILIZOINGIA (MAPATO)
	

	

	Na. 
	FEDHA ZILIZOTOKA (MATUMIZI)
	KIASI
	MWEZI (JANUARI-DISEMBA)

	1.
	Malipo ya nguvukazi
	
	

	2.
	Fedha zilizotoka (marejesho)
	
	

	
	.

.
	
	

	
	Matumizi mengine 
	
	

	
	JUMLA YA FEDHA ZILIZOTOKA (MATUMIZI)
	

	
	
	

	
	JUMLA YA MAPATO – JUMLA YA MATUMIZI = FAIDA
	


(viii) MPANGO WA UTEKELEZAJI

	Na.
	SHUGHULI
	MHUSIKA
	MUDA

	1. 
	Kuandaa shamba
	Wanakikundi
	Januari-April

	2. 
	Kujenga banda
	Wanakikundi
	Mei

	3. 
	
	
	


(ix) JEDWALI LA MAREJESHO:

	Na.
	Mwezi
	4
	5
	6
	7
	8
	9
	10
	11
	12

	
	Kiasi
	
	
	
	
	
	
	
	
	

	
	Jumla ya marejesho
	


Eleza kwa ufupi namna biashara itakavyofanikiwa

………………………………………………………………………………………………………………………………………………………………………………………………………………………………………………………………………………………………………………………

(x) TAARIFA ZA WANAKIKUNDI (TIMU YA MRADI/BIASHARA)

	Na.
	JINA
	CHEO
	SAINI

	
	
	
	

	
	
	
	

	
	
	
	

	
	
	
	


Fomu na. 5
FOMU YA KUHUISHA TATHMINI YA UCHAMBUZI WA MAOMBI YA MKOPO KWA VIKUNDI VYA WANAWAKE, VIJANA NA WATU WENYE ULEMAVU. 

(Fomu hii itatumiwa na kamati ya huduma ya mikopo ya kata na halmashauri kwa vikundi vilivyokosa mgao wa fedha za mikopo baada ya kukidhi vigezo vya tathmini kwa maombi yaliyopita)

	NA
	MAELEZO
	 [weka alama (V)] ikiwa  Vipo 
	 [weka alama (X)] ikiwa  Hakuna 
	Maelezo

	1
	Taarifa za waombaji
	 
	 
	

	2
	Taarifa za biashara au mradi
	 
	 
	

	3
	Kiasi cha Mkopo unaoombwa
	 
	 
	

	 4
	TAARIFA ZA MWOMBAJI
	 
	

	
	(i) Shughuli/Mradi husika una fursa ya kuinua kipato cha wanachama.
	 
	 
	

	
	(ii) Shughuli/mradi husika unaweza kutengeneza faida na kumudu kurejesha mkopo kulingana na mkataba
	 
	 
	

	 5
	MKOPO UNAOOMBWA
	 
	

	
	Lengo la mkopo na namna unavyokwenda kutumika katika mradi limeelezwa kwa ufasaha.
	 
	 
	

	Maoni:


NB: ikiwa baada ya tathmini hapo juu itabainika kuwa  kikundi kimebadilisha wazo la biashara/mradi au kiwango cha mkopo kilichoombwa awali, kikundi kitapaswa kuomba mkopo upya.
Fomu Na. 6
SHERIA YA FEDHA YA SERIKALI ZA MITAA

(SURA. 290)

_________

Tamko la kiapo cha kuepuka mgongano wa maslahi 

________

(Zimetungwa chini ya Kifungu 37A )

Mimi, …………………………………..wadhifa …………………………………….katika Halmashauri ya Jiji/Manispaa/Mji/ Wilaya ya …………………………….pamoja na majukumua yangu nitakuwa mjumbe wa kamati ya huduma ya mikopo ya vikundi vya wanawake vijana na watu wenye ulemavu iliyoundwa kwa mujibu wa sheria ya fedha za mamlaka ya serikali za mitaa sura ya 290 kifungu 37A na kanuni zake za mwaka 2024, HAPA nathibitisha;-

a) Kwamba sina maslahi binafsi ya fedha au vinginevyo, moja kwa moja au isivyo moja kwa moja katika vikundi/wanakikundi/miradi ya kikundi/ mgawo wa fedha za kikundi/manufaa au ubia katika mikopo ya kikundi/vikundi yoyote itakayonufaika na mikopo ya wanawake, vijana na watu wenye ulemavu;

b) Kwamba maarifa yangu, taarifa au vifaa vingine visivyo katika mamlaka ya umma ambayo naweza kupata kutokana na utaratibu, au utendaji kazi wangu kama mjumbe wa kamati ya mikopo ya vikundi vya wanawake, vijana na watu wenye ulemavu iliyotajwa wakati wote na kwa madhumuni yote, nitafanya kuwa ni siri na sitazitoa kwa watu wasiohusika rasmi na utaratibu huu wa tamko; 

 c) Kwamba, kama mjumbe wa kamati ya mikopo ya vikundi vya wanawake, vijana na watu wenye ulemavu kuwa muda wote nitafuata kwa dhati Sheria, kanuni na miongozo ya usimamizi na utoaji wa mikopo ya vikundi vya wanawake, vijana na watu wenye ulemavu; na  

d) Kwamba, ukiukaji wa tamko hili au sheria, kanuni na miongozo, hautazuia kushitakiwa kwa mujibu wa kanuni ya adhabu, sheria ya kuzuia na kupambana na rushwa Namba 11 ya mwaka 2007. 

2. Imesainiwa …………………….. (saini) na  …………….leo  ………mwezi ……….,  2024

Nembo ya Halmashauri





Nembo ya Halmashauri









